Najib cemuh kerajaan lepas langgar SOP Covid-19

Bekas perdana menteri Najib Razak mengakui kesilapan beliau melanggar prosedur operasi standard (SOP) ketika berkunjung ke sebuah restoran popular di pusat bandar.Pengakuan itu diumumkan ketika beliau menjadi antara yang lantang mengkritik usaha-usaha kerajaan membendung pandemik Covid-19 namun dilihat berkunjung ke restoran Nasi Ayam Hainan Chee Meng di Bukti Bintang, Kuala Lumpur tanpa mematuhi SOP.Beliau turut dilihat tidak mengimbas kos di aplikasi MySejahtera ketika memasuki restoran tersebut.“Saya mengaku kesilapan saya pada kali ini tidak membuat check-in sendiri.“Saya akan membayar saman atas kesilapan saya ini secara sukarela,”kata Najib dalam status Facebook beliau hari ini selepas dikritik hebat warga net.Najib turut berkata beliau tidak sengaja melakukan kesalahan tersebut dan berharap kompaun sebanyak RM1,500 boleh dikurangkan sebanyak 50%.“Saya bayar sebelum tempoh 7 hari untuk dapat early bird diskaun 50% iaitu denda RM750.”Najib Razak mendapat kritikan hebat warga net selepas tular di media sosial sebuah video beliau tidak mengimbas aplikasi MySejahtera ketika memasuki premis restoran.Video berdurasi satu minit 30 saat itu tular memaparkan Najib sampai di sebuah restoran di Jalan Bukit Bintang di Kuala Lumpur yang terkenal dengan sajian nasi ayam, beliau berkunjung ke restoran itu dengan diiringi polis dan pegawai keselamatan yang disediakan untuk bekas perdana menteri itu.Warga net turut mempersoalkan sama ada ahli Parlimen Pekan itu kebal daripada SOP Covid-19 yang ketat.“Di Malaysia saja VIP yang disabitkan kesalahan jadi super star,” kata sebuah komen pengguna, Tanaraj Rajoo.Najib ketika ini dilihat lantang menyertai Anwar Ibrahim dan beberapa pimpinan pembangkang lain dalam komentar dan kritik mereka berhubung undang-undang ordina darurat yang diumumkan tersebut.Di samping itu, Khairy Jamaluddin yang juga menteri penyelaras program imunisasi Covid-19 kebangsaan (PICK) turut menjadi serangannya di media sosial mendakwa imuniti kelompok di Malaysia akan ketinggalan.Walaupun melanggar SOP, Najib turut menjelaskan kepada pihak kerajaan bahawa beliau adalah seorang yang mengikut peraturan dan berkata tidak mahu menjadi seorang yang mengamalkan konsep dua darjat.“Saya akan membayar saman atas kesilapan saya ini secara sukarela. Tidak ada double standards dalam istilah saya.“Orang lain, parti lain, menteri-menteri saya tak tahu lah, mereka ada dua darjat itu hal mereka,” katanya.Di bawah SOP baru, setiap pengunjung mesti mengimbas aplikasi MySejahtera, di samping perlu mendaftar suhu badan sebelum dibenarkan masuk ke restoran.Ribuan warga dikenakan denda kerana mengingkari SOP sejak pandemik melanda tahun lalu.Kompaun yang dinaikkan baru-baru ini sehingga RM10,000 juga turut menyaksikan ratusan lagi dikenakan kompaun akibat melanggar SOP.


Malaysia akan batalkan projek kereta api laju KL-Singapura?

Malaysia berkemungkinan besar tidak akan meneruskan projek infrastruktur kereta api laju KL-Singapura (HSR) menjelang tarikh luput penangguhan selama dua tahun tengah malam ini, kata sumber kepada MalaysiaNow.Sumber yang mengetahui mengenai rundingan antara dua negara itu berkata, Malaysia mempunyai rancangan sendiri berhubung HSR, satu langkah yang mungkin akan mengecewakan negara jiran itu.“Ia sudah pasti akan lebih menguntungkan Malaysia dalam jangka masa panjang, walaupun kita terpaksa membayar pampasan,” kata sumber itu.Pada Mei, kedua-dua negara bersetuju untuk menangguhkan pembinaan projek 350km itu sehingga penghujung 2020 disebabkan permohonan dari Putrajaya.Malaysia membuat permohonan tersebut untuk mengkaji implikasi projek itu terhadap ekonomi.Projek yang seharusnya siap pada 2026 itu pertama kali ditangguhkan empat bulan selepas Barisan Nasional (BN) ditumbangkan pada 2018, kerana kerajaan Pakatan Harapan menyemak semula projek-projek besar disebabkan kebimbangan kewangan.Langkah itu dikritik hebat bekas perdana menteri Najib Razak yang mengatakan HSR akan menguntungkan Malaysia.Akan tetapi pengkritik projek itu termasuk bekas perdana menteri, Dr Mahathir Mohamad mengatakan HSR akan lebih menguntungkan Singapura.Difahamkan penangguhan projek itu selama dua tahun menyebabkan Malaysia perlu membayar RM45 juta sebagai pampasan kepada Singapura.Tetapi sumber sama memberitahu MalaysiaNow versi terbaru HSR akan menghubungkan destinasi strategik domestik yang akan menguntungkan Malaysia.“Saya tak rasa Singapura akan bersetuju kerana ia akan menjejaskan lapangan terbang mereka,” kata sumber itu merujuk kepada Lapangan Terbang Changi Singapura yang menjadi salah satu hub utama di Asia Pasifik.


Jenazah bekas speaker DUN Johor selamat dikebumikan

Jenazah bekas Speaker Dewan Undangan Negeri (DUN) Johor Allahyarham Mohamad Aziz, yang meninggal dunia akibat masalah buah pinggang dan sakit tua malam tadi, selamat dikebumikan di Tanah Perkuburan Islam Bukit Aliff di Johor Bahru kira-kira 10 pagi tadi.Jenazah Allahyarham tiba di tanah perkuburan itu kira-kira 9.40 pagi selepas selesai disolatkan di kediaman Allahyarham di Taman Nong Chik di Johor Bahru, dengan diimamkan Penasihat Majlis Agama Islam Negeri Johor (MAINJ) Noh Gadut.Bacaan talkin dipimpin Imam Besar Negeri Johor Makhadzir Abdan Al-Hafiz dan antara kenamaan yang hadir di tanah perkuburan tersebut ialah Menteri Besar Johor Hasni Mohammad dan Setiausaha Kerajaan Negeri Johor Azmi Rohani.Mohamad, 80, yang menjadi Speaker DUN Johor dari 2013 hingga 2018 dan pernah dipilih sebagai ahli Dewan Undangan Negeri Parit Yaani serta ahli Parlimen Sri Gading dari 1986 hingga 2013, meninggal dunia di Hospital Sultan Ismail (HSI) di Johor Bahru pada 9.50 malam tadi.Beliau juga pernah menjadi exco Kerajaan Negeri Johor serta memegang portfolio pengerusi Pembangunan Sosial dan Kebajikan Masyarakat manakala dalam bidang politik, pernah dilantik sebagai timbalan pengerusi tetap Umno sejak 2008 hingga 2018 selain menjadi Ketua UMNO Bahagian Sri Gading.Sementara itu, anak sulung Allahyarham, Abdul Shukur ketika ditemui pemberita berkata Allahyarham bapanya kurang selera makan sejak dua hari lepas, selepas lima hari menjalani rawatan di HSI akibat masalah buah pinggang yang dialaminya.Shukur yang mewakili seluruh anggota keluarga memohon maaf kepada semua pihak sekiranya Allahyarham Mohamad ada membuat kesilapan sepanjang hayatnya khususnya sejak berkecimpung dalam arena politik tanah air.“Terima kasih kepada orang ramai yang mendoakan arwah abah saya. Mungkin dia (Mohamad) ada salah silap sama ada sengaja atau tidak, biasalah orang politik ini kadang-kadang bahasa dia (agak kasar), walhal kadang-kadang dia bergurau sahaja.“Abah saya di luar (rumah) dilihat sebagai garang, ada yang gelar dia ‘Singa Selatan’…tetapi sebenarnya dia seorang abah yang paling ‘sporting’…apa yang anda lihat di luar, tidak sama seperti beliau di dalam rumah,” katanya menambah Allahyarham Mohamad pernah membuat pembedahan pintasan jantung, di sebuah pusat perubatan swasta di ibu negara, pada awal 2018.Hasni pula menyifatkan pemergian Allahyarham sebagai satu kehilangan besar buat Johor dan negara atas pelbagai sumbangan beliau termasuk menyatupadukan orang Melayu di Johor apabila berhadapan isu yang mencabar.“Di akhir hayat beliau, Allahyarham banyak meluangkan masa dengan keluarga dan sahabat malah di saat akhir, beliau masih memikirkan masa depan anak bangsa. Ini contoh seorang pemimpin berjiwa besar,” katanya.Bekas Datuk Bandar Johor Bahru Naim Nasir pula menyifatkan beliau kehilangan seorang “abang” yang banyak membimbingnya sejak mengenali Allahyarham pada sekitar tahun 80-an.“Salah satu yang saya perhatikan…Allahyarham sentiasa menjaga silaturahim. Sebab itu, kalau kita lihat kejayaan dia, dia berjaya sampai peringkat negara…sehingga menjadi timbalan pengerusi tetap Umno. Tidak semudah itu untuk mencapai tahap tersebut. Ini apa yang saya nampak dan saya banyak belajar daripada beliau,” katanya.


Tak perlu imbas MySejahtera jika tidak berurusan dalam premis stesen minyak, kata menteri

Pelanggan yang tidak memasuki kedai stesen minyak untuk membuat transaksi pembayaran bagi mengisi minyak adalah tidak diwajibkan mengimbas kod MySejahtera.Menteri Kanan (Kluster Keselamatan) Ismail Sabri Yaakob berkata ia melibatkan individu yang membuat transaksi menggunakan kad kredit dan debit serta aplikasi dalam talian dan membayar melalui tingkap ‘pigeon hole’ serta mereka yang mengisi angin tayar dan menggunakan khidmat cuci kereta secara automatik.Katanya bagi individu yang melakukan pembayaran atau transaksi dalam kedai di stesen minyak sama ada untuk membuat pembayaran petrol, pembelian barangan dan mengeluarkan duit di ATM, perlu mendaftar melalui aplikasi MySejahtera atau manual.“Individu yang menggunakan surau dan tandas juga perlu mendaftar melalui aplikasi MySejahtera atau manual. Begitu juga dengan mereka yang menghantar kenderaan ke bengkel di stesen minyak dan mereka yang menggunakan perkhidmatan cuci kereta secara manual,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.Katanya keputusan itu dicapai hasil Mesyuarat Teknikal Majlis Keselamatan Negara (MKN) bagi isu pelanggan yang perlu mengimbas kod MySejahtera selain mematuhi prosedur operasi standard (SOP) sedia ada sebelum memasuki premis tersebut.


Najib sahkan kerjasama dengan Anwar

Bekas perdana menteri, Najib Razak yang sedang berdepan dengan pelbagai pertuduhan rasuah di mahkamah mengakui mencadangkan kerjasama dengan Presiden PKR Anwar Ibrahim dalam mesyuarat ahli-ahli Parlimen Barisan Nasional (BN) hari ini.Najib berkata, beliau mencadangkan kerjasama dengan Anwar sekiranya Umno tidak berpuas hati dengan layanan dalam kerajaan Perikatan Nasional (PN) pimpinan Perdana Menteri Muhyiddin Yassin.“Umno perlu terbuka kepada rundingan dengan parti-parti politik lain termasuk parti Anwar jika Umno masih tak berpuas hati dengan layanan dalam kerajaan PN selepas apa yang berlaku di Sabah,” kata Najib dalam tulisan di Facebook malam ini.“Namun, cadangan saya ada syarat bahawa kerjasama dengan Anwar tidak akan melibatkan parti DAP. Ini ditegas beberapa kali dalam mesyuarat hari ini.”MalaysiaNow melaporkan hari ini cadangan Najib untuk bekerjasama dengan Anwar dan DAP ditolak majoriti ahli-ahli Parlimen BN dalam mesyuarat di Ibu Pejabat Umno di Kuala Lumpur.Pada 16 Oktober, MalaysiaNow mendedahkan kedua-dua pemimpin terpalit dakwaan rasuah, Najib dan Presiden Umno Ahmad Zahid Hamidi menulis surat kepada Agong, sebelum Anwar ke Istana Negara pada 13 Oktober.Kedua-dua Najib dan Zahid masih belum menafikan berhubung dakwaan mereka menulis surat kepada Sultan Abdullah Sultan Ahmad Shah untuk menggulingkan Muhyiddin dan menabalkan Anwar sebagai perdana menteri.Najib berkata, tidak ada masalah bagi Umno bekerjasama dengan Anwar sepertimana bekerjasama dengan Muhyiddin dan Mohamed Azmin Ali pada Februari untuk menubuhkan kerajaan PN.“Saya lihat kita boleh bekerjasama dengan Muhyiddin dan Azmin pada bulan Februari lalu walaupun pada masa itu PPBM (Bersatu) merupakan musuh kita yang banyak mengambil ahli-ahli Parlimen Umno, kenapa kita tidak boleh runding dengan Anwar untuk bekerjasama bersyarat sehingga PRU15?” tulis Najib.Najib berkata, banyak syarat boleh diberikan kepada Anwar seperti Umno mengambil peranan dalam hala tuju kewangan dan ekonomi.“Melihat pada masa kini PPBM memonopoli jawatan PM, menteri kanan yang paling kanan, menteri kewangan, menteri ekonomi dan Majlis Tindakan Ekonomi tanpa sebarang wakil dari parti Umno, PAS atau mana-mana parti lain.“Dengan ini kita boleh merangka pelan bantuan dan rangsangan ekonomi yang lebih effektif seperti melanjutkan moratorium pinjaman serta mempercepatkan pakej bantuan khusus untuk Sabah yang amat diperlukan segera tetapi gagal dikeluarkan sejak sebulan dahulu walaupun impak kepada Sabah pada masa kini adalah amat parah.”Bagaimanapun tulisan Najib di Facebook kali ini mengundang kecaman hebat pengikutnya.Antaranya seperti Mohd Fauzi yang berkata: “Sudahlah Dato’ Sri! Apa pun alasan sekalipun semuanya kerana rebutkan kuasa! Sedarlah bahawa mati itu pasti!“Yang dibawa bukan kuasa tapi hanya cebisan kafan yang tidak ada harga! Di saat kamu merasakan kamu berkuasa tapi sedarlah bahawa tetap ada Yang Maha Kuasa! Belajarlah daripada sejarah terdahulu! Semuanya binasa!”Sementara Joseph KJ pula berkata: “Lidah bercabang. Kejap sokong darurat kejap tidak. Kejap sokong A kejap sokong B, semua untuk kepentingan diri. Bila tak dapat apa yang dihajatkan lari sokong lain pula.”


Peguam Najib di London, perbicaraan kes pinda laporan audit 1MDB ditangguh

Perbicaraan kes Najib Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy atas dakwaan meminda laporan audit syarikat itu yang dijadualkan hari ini di Mahkamah Tinggi Kuala Lumpur, ditangguhkan ke 28 Mac.Penangguhan itu disebabkan peguam utama yang mewakili bekas perdana menteri itu kini berada di luar negara.Timbalan pendakwa raya Mohamad Mustafa P. Kunyalam yang mengesahkan perkara itu berkata Muhammad Shafee Abdullah hanya akan pulang dari London esok dan perlu menjalani kuarantin kendiri selama lima hari.Beliau berkata tarikh perbicaraan minggu ini juga dilapangkan kerana peguam N. Sivananthan yang mewakili Arul Kanda mempunyai urusan di mahkamah lain.“Perbicaraan akan disambung semula pada 28 Mac,” katanya selepas prosiding hari ini dijalankan di hadapan timbalan pendaftar Mahkamah Tinggi Catherine Nicholas berikutan perkembangan terkini itu.Dilaporkan bahawa Shafee ke London untuk bertemu Peguam Diraja (QC) bagi mewakili Najib dalam rayuannya untuk membatalkan sabitan dan hukuman terhadap kes melibatkan dana SRC International berjumlah RM42 juta.Apabila perbicaraan disambung semula nanti, bekas pengerusi 1MDB Mohd Bakke Salleh, 67, dijangka meneruskan keterangannya.Najib, 68, didakwa menggunakan kedudukannya dengan mengarahkan pindaan dibuat terhadap laporan akhir audit 1MDB sebelum laporan itu dibentang kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau.Arul, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di kompleks Jabatan Perdana Menteri, Pusat Pentadbiran Kerajaan Pusat, Putrajaya antara 22 dan 26 Februari 2016Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.


Covid serang ahli Parlimen, kakitangan menjelang sidang khas

Hampir 40 orang kakitangan dan sekurang-kurangnya dua ahli Parlimen dipercayai positif Covid-19, dua hari menjelang sidang khas Dewan Rakyat pada Isnin, selepas ditangguhkan sejak awal tahun ini, MalaysiaNow difahamkan.Difahamkan perkembangan terbaru itu membimbangkan pihak berkuasa kesihatan yang memberi amaran angka jangkitan itu mungkin lebih ramai ekoran mereka yang diuji positif itu juga merupakan kontak rapat.Beberapa kakitangan Parlimen yang bercakap kepada MalaysiaNow berkata mereka semua diarahkan untuk menjalani ujian Covid-19 pada 21 Julai lalu.Turut difahamkan sejumlah 1,500 orang menjalani ujian tersebut dan lebih 30 orang disahkan positif selain puluhan lagi dikategorikan sebagai kontak rapat dan diarahkan kuarantin kendiri.Kumpulan kedua ujian ke atas ahli-ahli Parlimen menyaksikan sekurang-kurangnya dua orang ahli Parlimen termasuk presiden sebuah parti politik, disahkan positif Covid-19.“Beberapa pembantu ahli-ahli Parlimen ini turut disahkan positif,” kata satu sumber dan menambah beberapa ahli Parlimen dari Perikatan Nasional dan Umno turut diarahkan untuk menjalani kuarantin kendiri kerana menjadi kontak rapat.“Mungkin ada lebih ramai ahli Parlimen (yang disahkan positif), kerana ada antara mereka yang melakukan ujian di klinik swasta dan masih menunggu pengesahan,” katanyaKetika dihubungi, Speaker Dewan Rakyat Azhar Harun mengesahkan kepada MalaysiaNow terdapat beberapa kes yang disahkan positif di kawasan sekitar Parlimen, namun beliau berkata Ketua Pengarah Kesihatan Dr Noor Hisham Abdullah akan membuat pengumuman mengenai perkara tersebut.Sidang khas yang dijadualkan pada 26 Julai, akan berlangsung selama lima hari bagi membolehkan ahli Parlimen membahaskan Pelan Pemulihan Negara yang diumumkan Putrajaya bulan lalu.Ia kemudian akan disusuli penggal keempat sidang Parlimen yang akan berlangsung selama 15 hari pada September dan 32 hari bermula Oktober hingga Disember.Bulan lalu, Timbalan Speaker Rashid Hasnon berkata Parlimen sudah bersedia untuk melaksanakan persidangan Dewan Rakyat hibrid sekiranya diperlukan.Difahamkan juga, sidang khas yang akan diadakan minggu depan akan memblehkan ahli Parlimen meluluskan pindaan terhadap Peraturan Mesyuarat termasuk proses pengundian bagi memudahkan persidangan hibrid.


Kisah tiga Tuhan dalam diri manusia

Pagi itu saya tiba di Yogyakarta, Indonesia lebih kurang pukul 1, setelah menempuh 8 jam perjalanan dari Stesen Keretapi Gambir di Jakarta.Memandangkan saya cuma sehari di sini untuk memenuhi janji dengan teman dari Malaysia yang ingin berkunjung ke Pesantren Waria Al Fatah, saya berencana untuk berehat sahaja di Masjid Gedhe Kauman dan setelah solat subuh berangkat untuk bertemu dengan teman tersebut.Saya berjalan keluar dari stesen keretapi untuk mencari lesehan (gerai makanan) kerana perut sudah mula berkeroncong.Tidak terlalu jauh dari stesen, saya berjalan sehingga akhirnya tiba di Jalan Pasar Kembang atau lebih sering dipanggil Sarkem oleh penduduk tempatan.Sarkem tidak jauh berbeza dari Lorong Haji Taib di Kuala Lumpur.Setelah duduk dan memesan makanan, saya disapa oleh seorang perempuan bergaun kuning cair, “Halo mas, gimana kabarnya?” Dia memperkenalkan diri sebagai Astri, 21 tahun berasal dari Boyolali, Jawa Tengah.Baru beberapa bulan di Yogyakarta kerana menurutnya sulit mendapatkan pekerjaan di tempat asalnya.Tak lama setelah berbasa-basi, Astri langsung ke ‘tajuk utama’ menawarkan saya ke kostnya (bilik sewa) yang hanya kurang 50 meter dari tempat kami bertemu.Saya senyum dan bertanya, “Piro (berapa)?”. “500,000…” balas Astri singkat. “Mahal, saya pernah ke Jagir Wonokromo, di situ baru 150,000” kata saya tersenyum. “Iya udah 150,000 aja mas….” Kata Astri tersenyum kelat.Saya mempelawa Astri duduk dan memesan makanan, selanjutnya menyatakan hasrat untuk hanya berbual dengan Astri.Beliau terkejut tidak percaya, “…tapi aku masih dibayar kan mas?” tanya Astri Melongo.Setelah berjanji untuk membayarnya walaupun hanya berbual, beliau membuka tas tangan yang dibawa dan mengeluarkan rokoknya.Saya terlihat sebuah buku kecil berwarna keemasan di dalam tas tangan Astri. Saya bertanya untuk meminta kepastian adakah benar seperti telahan saya bahawa buku tersebut adalah ‘Majmu’, iaitu himpunan surah dan doa-doa amalan yang biasa dibaca di Nusantara.Beliau mengiyakan pertanyaan saya. Kata Astri beliau tidak pernah lepas daripada membaca Surah Yasin pada setiap malam Jumaat sebelum keluar mencari pelanggan di sekitar Sarkem.Beliau juga tidak pernah meninggalkan solat fardhu, puasa Ramadan dan bersedekah semampunya setiap Jumaat.Hairan, saya bertanya kenapa pekerja seks seperti beliau masih taat melakukan ibadah walaupun sering dicemuh oleh masyarakat?“Aku memang kotor mas, tapi setiap aku punya masalah aku berdoa kepada Tuhan pasti dibantu, ternyata Tuhan baik… masih sayang orang bandel (nakal) kayak (seperti) aku…”Astri punya cita-cita besar untuk menghantar ibunya ke Mekah dengan wang hasil pekerjaannya.Setelah berbual lebih kurang 2 jam, saya menghulurkan 150,000 yang telah dijanjikan kepada Astri.Sebelum berpisah saya bertanya, tidakkah beliau rasa berdosa dan salah menggunakan wang hasil kerja seks untuk menghantar ibunya ke Mekah?“Pejabat yang naik haji pakai duit korupsi halal ngak?”, kata Astri tersenyum meninggalkan saya sendirian di meja.“Aku memang kotor mas, tapi setiap aku punya masalah aku berdoa kepada Tuhan pasti dibantu, ternyata Tuhan baik… masih sayang orang bandel (nakal) kayak (seperti) aku…”Zul si pemandu e-hailingSetelah mengucapkan selamat tinggal, saya turun dari ruang parkir yang terletak di tingkat 3 sebuah universiti swasta di Shah Alam.Jam sudah menunjukkan hampir 12 malam. Sementara menanti lif tiba saya memesan perkhidmatan e-hailing untuk pulang ke Kajang.Tidak lama setelah turun, pemandu yang akan menghantar saya pulang ke rumah pun tiba.Seperti biasa, saya berbual untuk menghilangkan kebosanan sewaktu menyusuri Lebuhraya Persekutuan yang agak lengang malam itu.Daripada pertanyaan standard – ‘Dah berapa lama abang bawa?’ sehinggalah pertanyaan yang lebih peribadi kami bualkan.Tiba-tiba Zul, pemandu e-hailing yang membawa saya pulang ke Kajang bertanya, “Kalau abang nak tanya sikit boleh?”.Saya mempersilakan beliau bertanya. “Abang rasa, soalan ni macam soalan bodoh sikit, tapi sebab adik belajar agama jadi abang nak tau… nanti hari kiamat binatang akan masuk syurga dan neraka macam kita juga ke?” soal Zul sambil matanya memerhatikan saya dari cermin pandang belakang Proton Exora hitam miliknya.Saya tersenyum sambil mengingat-ingat apa yang pernah saya baca daripada pendapat para ulama untuk menjawab soalan Zul.Setelah memberikan jawapan, saya bertanya kepada beliau apakah yang menyebabkan beliau bertanya soalan tersebut.“Abang sebenarnya ada jaga anjing liar, kebetulan dia selalu datang main dekat kawasan rumah. Abang bagi makan hari-hari. Lama-lama anjing tu jadi jinak. Kalau abang balik kerja dia dah tunggu depan rumah.Abang joging pagi-pagi dia ikut. Lama-lama kita pun tak sampai hati, jadi sayang… abang bela je lah.Tiap-tiap malam abang bawa dia jalan. Ya lah kalau bawa waktu siang orang mengata, tahulah kawasan Melayu…abang curious nak tahu la binatang macam anjing ni nanti masuk syurga tak?Sebab kita tahu lah anjing ni binatang haram tapi dia pun makhluk tuhan juga kan…orang kata nanti kita akan jumpa orang yang kita sayang dalam syurga, kalau abang sayang anjing ni macam mana?..” jawab Zul.Sejujurnya, saya hilang kata-kata, tidak tahu bagaimana untuk merespon.Dari kecil, saya sering membaca tentang istimewanya kambing yang menggantikan Ismail daripada disembelih ayahnya Nabi Ibrahim, unta betina yang keluar dari celahan batu di zaman Nabi Shaleh, ikan paus yang menelan Nabi Yunus dan anjing yang bersama-sama tujuh orang pemuda seperti yang diceritakan al-Quran dalam Surah Al Kahfi, tapi jarang sekali saya mengambil pelajaran daripadanya.Mungkin saya merasakan sebagai manusia saya lebih superior dan istimewa berbanding anjing dan kucing sehingga saya tidak rasakan isu anjing dan kucing sebagai perbincangan teras dalam bertuhan dan beragama.Kereta yang dipandu Zul berhenti di hadapan rumah saya. Sebelum turun saya menyampaikan penghargaan dan rasa terima kasih saya kepada beliau untuk pelajaran malam ini. Saya berdoa mudah-mudahan tuhan mempertemukan beliau dengan anjing kesayangannya di syurga nanti.Insan bernama Neelofa“Bagi orang-orang yang berbuat baik, ada pahala yang terbaik (syurga) dan tambahannya. Dan muka mereka tidak ditutupi debu hitam dan tidak (pula) kehinaan. Mereka itulah penghuni syurga, mereka kekal di dalamnya”.Begitulah kapsyen yang di ungah dari laman Instagram milik selebriti, Noor Neelofa Mohd Noor pada 15 Oktober 2020 yang memetik terjemahan Surah Yunus ayat 26.Hari ini Neelofa mengambil keputusan besar dan berani dalam hidupnya untuk berniqab.Sudah pasti ramai yang memuji dan tidak kurang juga yang sinis dengan langkah berani Neelofa.Saya pasti, beliau punya alasan tersendiri berbasis moral mahupun teologi yang mendasari keputusan tersebut.Tidak sedikit selebriti yang mengambil keputusan untuk berhijab atau berniqab berhadapan dengan risiko kehilangan sebahagian dari sumber pendapatan sama ada melalui pengiklanan, penajaan oleh syarikat dan brand antarabangsa serta airtime di televisyen.Keputusan yang berisiko ini pasti dibuat kerana percaya bahawa ia sebahagian daripada amal soleh dan pengorbanan dalam mendekatkan diri dengan tuhan.Pengertian TuhanDalam fiqh, para ulama berbeza pendapat tentang berniqab. Wajibkah atau sunnah. Terlepas daripada perbahasan teknikal tentang niqab, manusia beragama dan bertuhan dengan cara yang berbeza.Ketenangan spiritual adalah sesuatu yang peribadi dan tidak boleh dipaksakan.Jika berniqab membuatkan Neelofa selesa dan merasakan ia adalah sarana untuk mendekatkan diri dengan tuhannya, siapakah kita untuk masuk campur dengan urusan antara dia dengan kekasihnya?Tuhan hadir kepada setiap hambanya dengan cara yang berbeza.Tuhan yang hadir dalam kehidupan Astri, seorang pekerja seks di Jalan Malioboro Yogyakarta pasti tidak sama dengan tuhan yang hadir dalam kehidupan Neelofa, seorang selebriti di Malaysia atau Zul seorang pemandu e-hailing.Dalam sebuah hadis qudsi, Allah berfirman- ‘Ana ‘inda zhanni ‘abidi bi’ (Aku adalah atas sangkaan hambaku kepada ku).Hadis ini memberikan kebebasan pada setiap hamba untuk mentafsirkan tuhan sesuai dengan apa yang difahaminya.Tidak pernah ada kesalahan dalam mentafsirkan tuhan kerana tuhan berbeza dengan makhluk dan tidak dapat dijangkau oleh nalar fikiran manusia.Apa yang dibayangkan sebagai tuhan oleh manusia pada hakikatnya hanyalah sebatas sangkaan dan andaian yang boleh jadi betul dan boleh jadi salah.Sebagai sebuah sangkaan sangat mungkin seseorang memahami tuhan secara berbeza dengan seorang yang lain walaupun nama dan sebutannya sama.Tidak ada satu formula atau rumus tunggal yang mendefinisikan tuhan atau lebih tepatnya kebertuhanan.Tuhan akan selalu hadir dalam kehidupan setiap manusia. Tuhan hadir kepada pemimpin negara, ulama, guru dan buruh kasar.Dia juga hadir dalam kehidupan pekerja seks, pencuri dan perompak. Berbeza tapi ada.Wahai tuhan, saksikanlah hambamu telah menyampaikan.* Tulisan ini merupakan pandangan penulis yang tidak semestinya mencerminkan pendirian MalaysiaNow.


Kongsi akaun saham langgar undang-undang, kata SC

Tindakan Ketua Pesuruhjaya Suruhanjaya Pencegahan Rasuah Malaysia (SPRM) Azam Baki yang berkongsi akaun Central Depositories (CDS) melanggar undang-undang, menurut Suruhanjaya Sekuriti Malaysia (SC).Dalam satu kenyataan, SC memaklumkan di bawah seksyen 25 Akta Industri Sekuriti (Sicda) 1991, semua sekuriti yang dibuka mesti dibuat di atas nama penerima benefisial sekuriti yang didepositkan, atau pihak penama yang diberi kuasa.Menurut suruhanjaya itu, Seksyen 29A Sicda menetapkan bahawa semua urusan dalam sekuriti hanya dilaksanakan oleh pemilik benefisial sekuriti atau penama tersebut.“SC akan berhubung dengan pihak terlibat, termasuk Azam Baki, untuk mendapatkan penjelasan dan mengesahkan kenyataan yang dibuat, serta mengumpul sebarang bukti yang berkaitan,” menurut SC dalam satu kenyataan hari ini.Semalam, MalaysiaNow melaporkan Azam membidas pihak yang didakwa ingin memburukkan reputasinya sebagai ketua pengarah SPRM.Pada sidang media semalam, beliau berkata pembelian saham-saham syarikat pada 2015 menerusi akaun beliau dibuat oleh adiknya, Nasir Baki.Persoalan timbul mengenai kesahihan tindakan Azam dan adiknya berikutan undang-undang SC yang tidak membenarkan urus niaga dibuat oleh pihak selain penama atau pemilik akaun.Menurut Azam, tiada kesalahan dibuat apabila Nasir membuat urus niaga menggunakan akaunnya untuk membeli saham di pasaran terbuka.Azam turut menafikan dakwaan beliau mengawal sejumlah syarikat di Malaysia.Pada sidang media itu beliau turut menyatakan tindakan undang-undang akan diambil kepada pihak yang cuba memburukkan reputasinya.


Hakim Mahkamah Rayuan lapor polis berhubung dakwaan artikel laman sesawang berita

Hakim Mahkamah Rayuan Mohd Nazlan Mohd Ghazali membuat laporan polis berhubung satu artikel diterbitkan sebuah portal berita yang mendakwa beliau disiasat mengenai kemasukan duit ke dalam akaun banknya.Pejabat ketua pendaftar Mahkamah Persekutuan dalam kenyataan hari ini berkata laporan polis itu dibuat agar siasatan dapat dijalankan di bawah Seksyen 233 Akta Komunikasi dan Multimedia 1998, Seksyen 500 Kanun Keseksaan dan lain-lain peruntukan undang-undang yang berkaitan.Kenyataan itu memaklumkan, artikel itu disiarkan oleh portal Malaysia Today bertajuk “Judge Mohd Nazlan being investigated for unexplained RM1 million in his bank account” bertarikh 20 April.“Satu laporan polis telah dibuat oleh Datuk Mohd Nazlan Mohd Ghazali, menafikan tuduhan-tuduhan palsu, tidak berasas serta berniat jahat itu, yang bertujuan menjatuhkan kredibiliti beliau sebagai seorang hakim Mahkamah Rayuan dan mengganggu sistem keadilan serta institusi kehakiman,” menurut kenyataan itu.Pejabat itu memandang serius tuduhan serta komen sedemikian, dan mengingatkan orang ramai bahawa tuduhan terhadap badan kehakiman bertujuan mengganggu gugat kes-kes yang sedang dalam proses perbicaraan, adalah satu pelanggaran prinsip sub judice.Pada 28 Julai 2020, Nazlan yang ketika itu hakim Mahkamah Tinggi menjatuhkan hukuman penjara 12 tahun dan denda RM210 juta ke atas bekas perdana menteri Najib Razak selepas mendapatinya bersalah menyeleweng dana SRC berjumlah RM42 juta.Kes itu kini di peringkat rayuan di Mahkamah Persekutuan setelah Mahkamah Rayuan mengekalkan sabitan dan hukuman oleh Mahkamah Tinggi dan menolak rayuan bekas perdana menteri itu.


Bekalan air pulih di 89% kawasan terjejas

Bekalan air di 1,156 kawasan atau 89.47 peratus daripada 1,292 kawasan terlibat gangguan bekalan air tidak berjadual melibatkan tujuh wilayah sekitar Lembah Klang pulih sepenuhnya setakat 6.30 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata baki 136 kawasan masih dalam proses pemulihan.Katanya, bekalan air di Petaling mencatatkan peratusan pemulihan sebanyak 95.72%; Gombak (94.89%); Kuala Lumpur (85.02%); Klang/Shah Alam (59.32%) manakala Hulu Selangor, Kuala Langat dan Kuala Selangor masing-masing mencatatkan peratusan pemulihan sepenuhnya (100%).“Sebanyak lapan kawasan masih belum pulih sepenuhnya walaupun tersenarai di dalam kawasan (Petaling, Klang/Shah Alam, Gombak dan Kuala Lumpur) yang sepatut pulih sepenuhnya pada 12 tengah malam, 7 Sept manakala, 54 kawasan terjejas juga masih belum mendapat bekalan air yang sepatutnya pada 12 tengah malam, 8 Sept.“Para pengguna dinasihatkan supaya tidak menyimpan dan menggunakan air berlebihan bagi memastikan proses pemulihan bagi kawasan yang masih terjejas berjalan lancar dan mengikut jadual pelan pemulihan Air Selangor,” katanya dalam kenyataan di Kuala Lumpur, pagi ini.Beliau berkata Air Selangor sedang berusaha menstabilkan sistem agihan bagi memulihkan kawasan terlibat.Gangguan bekalan air sekitar Lembah Klang bermula 3 Sept lepas apabila Loji Rawatan Air (LRA) Sungai Selangor Fasa 1, Fasa 2, Fasa 3, dan Rantau Panjang dihenti tugas akibat pencemaran sumber air mentah.


862 kes baru Covid-19, 634 pesakit sembuh hari ini

Sebanyak 862 kes baru Covid-19 dilaporkan hari ini menjadikan jumlah keseluruh jangkitan pandemik itu dalam negara ini 22,225 kes.Daripada jumlah kes baru yang dilaporkan hari ini 860 merupakan penularan tempatan dan dua kes importKetua Pengarah Kesihatan Noor Hisham Abdullah berkata terdapat 634 pesakit telah sembuh dan dibenarkan keluar wad menjadikan jumlah keseluruhan 14,351 atau 64.57%.“Terdapat 7,681 kes aktif sedang dirawat di hospital, 95 ditempatkan di Unit Rawatan Rapi (ICU) termasuk 29 pesakit memerlukan bantuan alat pernafasan,” katanya dalam sidang media hariannya hari ini.Katanya terdapat tiga kes kematian direkodkan hari ini.Memperincikan jumlah pecahan kes baru Covid-19 hari ini, Noor Hisham berkata Sabah kekal mencatatkan jumlah kes tertinggi dengan 673 kes.Kes-kes di Sabah meliputi 260 daripada kluster-kluster sedia ada, 243 kes saringan kontak rapat, dua kes Kluster Kertang (baru) dan 168 merupakan lain-lain saringan Covid-19.“Selangor hari ini mencatatkan  132 kes baru, diikuti dengan Kedah (17); Perak (9); Pulau Pinang (8); Kuala Lumpur (7); Wilayah Persekutuan Labuan (6); Negeri Sembilan (6) dan masing-masing satu kes di Putrajaya, Johor, Kelantan dan Sarawak,” katanya.


Muafakat Nasional belum berkubur, kata timbalan presiden PAS

Muafakat Nasional (MN) masih belum berkubur dan tidak ada mana-mana parti yang mengisytiharkan pembubarannya, kata Timbalan Presiden PAS Tuan Ibrahim Tuan Man.Menurutnya status MN akan dilihat semula selepas Pilihan Raya Negeri (PRN) Johor.“Belum ada kubur, belum ada batu nisan dan tiada siapa mengisytiharkan Muafakat Nasional ditamatkan. Secara prinsipnya, walaupun dia tak nampak hidup tapi dia tak mati, statusnya sebagaimana ada,” katanya pada kempen calon Perikatan Nasional (PN) di Dewan Undangan Negeri (DUN) Simpang Jeram malam tadi.Tuan Ibrahim berkata mesyuarat peringkat induk MN juga sudah beberapa bulan tidak diadakan, namun di peringkat Kabinet, parti-parti terlibat masih mendukung kepimpinan Perdana Menteri Ismail Sabri Yaakob.Beliau berkata pada masa ini agenda MN tidak dibincangkan dan tumpuan kini diberikan kepada PRN Johor.“Jadi sekarang ni kita tak bincanglah MN ni, MN kita tutup fail dulu sementara kita hadapi pilihan raya bersama kekuatan di dalam Perikatan Nasional… kita tak perlu toleh belakang, kita terus ke depan,” katanyaMN adalah gabungan kerjasama PAS dan Umno yang dicetuskan hasil Piagam Muafakat Nasional yang dimeterai pada 2019.


Neelofa selesai beri keterangan di IPD Seremban

Selebriti Noor Neelofa Mohd Noor selesai memberi keterangan selama sejam di ibu pejabat polis daerah (IPD) Seremban berhubung dakwaan melanggar prosedur operasi standard (SOP) tidak memakai pelitup muka ketika hadir di Kompleks Mahkamah Seremban, Khamis lepas.Noor Neelofa, 32, tiba di IPD Seremban ditemani suaminya, Muhammad Haris Mohd Ismail serta dua peguam kira-kira pukul 10.10 pagi tadi.Ketika ditemui pemberita, Neelofa berkata kerjasama penuh telah diberikan kepada pihak polis untuk menjalankan siasatan berhubung kes itu.Sementara itu, Ketua Polis Daerah Seremban Mohd Said Ibrahim berkata sepanjang proses siasatan dijalankan, Neelofa memberikan kerjasama yang  baik selain mematuhi SOP Covid-19 ditetapkan.Katanya, kes disiasat mengikut Seksyen 269 Kanun Keseksaan (Akta 574) dan Peraturan 17(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.Mohd Said dalam kenyataan pada Jumaat, memaklumkan pihaknya menerima laporan terhadap Noor Neelofa yang tidak mematuhi SOP iaitu pemakaian pelitup muka seperti diwajibkan kementerian kesihatan Malaysia (KKM) kepada orang ramai, termasuk mereka mengenakan niqab penuh atau separuh.Ia susulan gambar kehadiran Neelofa ke kompleks mahkamah berkenaan yang tular di media sosial dan media tempatan pada Khamis telah mengundang pelbagai respons yang mendakwa dia tidak memakai pelitup muka walaupun mengenakan niqab.Noor Neelofa dan Muhammad Haris ke kompleks mahkamah itu bagi menghadapi tuduhan melanggar SOP perintah kawalan pergerakan bersyarat di sebuah kedai karpet, di Nilai pada 2 Mei lepas.Kedua-dua mereka mengaku tidak bersalah terhadap tuduhan itu.


Mahkamah benarkan saman RM15 bilion Puncak Niaga terhadap kerajaan Selangor, Khalid Ibrahim diteruskan

Mahkamah Rayuan hari ini membenarkan saman RM15 bilion diteruskan terhadap kerajaan Selangor dan bekas menteri besar Khalid Ibrahim yang difailkan syarikat konsesi air Puncak Niaga.Mahkamah bagaimanapun menolak tuntutan terhadap seorang lagi defendan yang dinamakan syarikat itu iaitu menteri kanan Mohamed Azmin Ali, yang mengambil alih jawatan menteri besar daripada Khalid selepas penstrukturan semula air di Selangor.Dalam penghakiman hari ini, panel tiga hakim terdiri daripada Hanipah Farikullah, Nantha Balan ES Moorthy dan Vazeer Alam Mydin Meera mengekalkan keputusan Mahkamah Tinggi sebelum ini untuk membatalkan tuntutan terhadap Azmin, tetapi mengarahkan Khalid dan kerajaan negeri dibicarakan.Mahkamah turut mengarahkan Puncak Niaga membayar kepada Azmin sebanyak RM10,000.Dalam saman yang dikemukakan oleh Puncak Niaga pada 2018, syarikat itu mendakwa mereka menyalahgunakan kuasa sebagai pejawat awam dengan mengancam atau mencuba untuk memaksa kerajaan persekutuan menggunakan Akta Industri Perkhidmatan Air 2006 untuk memaksa pengambilalihan industri air Selangor.Antara lain mereka mendakwa, penangguhan rundingan mengenai usaha penstrukturan semula industi air di Selangor selama lima tahun adalah untuk manfaat politik peribadi Azmin dan Khalid.Ia juga mendakwa rundingan itu tidak mengikut berlandaskan konsep “urus niaga suka sama suka”, menyebabkan Puncak Niaga mengalami kerugian dan kerosakan.Puncak Niaga menuntut ganti rugi dan kos berhubung kehilangan peluang perniagaan di dalam dan luar negara berjumlah RM13.5 bilion.Ia juga menuntut ganti rugi berhubung perbezaan antara nilai PNSB Water Sdn Bhd, yang dahulu dikenali sebagai Puncak Niaga (M) Sdn Bhd) dan Syarikat Bekalan Air Selangor Sdn Bhd (Syabas) pada kadar RM2.08 bilion hingga RM2.35 bilion, dan menuntut pertimbangan pembelian sebenar berjumlah RM1.56 bilion di bawah perjanjian pembelian saham bertarikh 11 November 2014 antara Puncak Niaga dan Pengurusan Air Selangor Sdn Bhd.Mahkamah Tinggi pada Februari 2018 membenarkan permohonan oleh Azmin, Khalid dan kerajaan negeri untuk membatalkan saman tersebut, dengan mengatakan kenyataan tuntutan Puncak Niaga tidak mematuhi peraturan mahkamah.Puncak Niaga kemudian bertindak menfailkan rayuan terhadap keputusan itu, yang ditolak oleh mahkamah hari ini.Puncak Niaga diwakili oleh peguam Gopal Sreenevasan dan Razlan Hadri; Khalid diwakili oleh Edmund Bon dan New Sin Yew; Azmin diwakili oleh N Surendran dan Masturina Rodzi; dan kerajaan Selangor diwakili oleh penasihat undang-undangnya.


Muhyiddin ke Sabah, bertemu pemimpin PN, BN

Perdana Menteri Muhyiddin Yassin mengadakan perjumpaan dengan pemimpin daripada Perikatan Nasional (PN) dan Barisan Nasional (BN) di Kota Kinabalu hari ini.Muhyiddin yang juga presiden Bersatu tiba pada pukul 10.35 pagi, disambut pemimpin-pemimpin berkenaan, sebelum beliau mengadakan mesyuarat tertutup dengan lebih 20 pemimpin, dan perjumpaan masih berlangsung ketika berita ini ditulis.Antara yang hadir Pengerusi BN Ahmad Zahid Hamidi yang juga presiden Umno, Presiden Star Dr Jeffrey Kitingan, Presiden SAPP Yong Teck Lee, Timbalan Presiden PAS Tuan Ibrahim Tuan Man, Timbalan Presiden PBRS Arthur Joseph Kurup dan Setiausaha Agung PBS Jahid Jahim.Turut hadir Pengerusi BN Sabah Bung Moktar Radin yang juga pengerusi Badan Perhubungan Umno Sabah, dan Ketua Badan Pimpinan Bersatu Sabah Hajiji Noor.PRN Sabah bakal menyaksikan pertandingan bagi merebut 73 kerusi Dewan Undangan Negeri (DUN), dan Suruhanjaya Pilihan Raya (SPR) menetapkan esok sebagai hari penamaan calon dan 26 Sept ini sebagai hari mengundi.


Sorry.


SPRM buka siasatan surat aku janji calon Umno

Suruhanjaya Pencegahan Rasuah Malaysia (SPRM) telah membuka kertas siasatan berhubung penularan surat yang dikatakan aku janji calon Umno untuk menyokong presiden parti itu Ahmad Zahid Hamidi sebagai perdana menteri, yang tular.
Ketua Pesuruhjayanya SPRM Azam Baki yang mengesahkan perkara itu berkata pihaknya ada menerima laporan berhubung penularan surat aku janji berkenaan, dan kes disiasat di bawah Seksyen 23 Akta SPRM 2009 kerana salah guna kuasa.
“Kami buka kertas siasatan berhubung perkara ini kerana ia merupakan satu kesalahan salah guna kuasa, dikatakan ada calon pilihan raya ini dipaksa tandatangan untuk menyokong seseorang menjadi perdana menteri," katanya kepada Bernama hari ini.
Tular aku janji dengan kepala surat Umno yang memaparkan tandatangan Zahid dan Setiausaha Agung Ahmad Maslan, yang antara lain menyatakan ikrar calon Umno dan Barisan Nasional yang menang pada Pilihan Raya Umum ke-15 (PRU15) untuk mencalonkan serta menyokong Zahid sebagai perdana menteri.
Azam berkata SPRM akan memanggil pihak yang berkaitan bagi membantu siasatan kes terbabit.
Beliau berkata antara yang akan dipanggil adalah Shamsul Anuar Nasarah yang namanya disebut dalam aku janji itu.
Sementara itu, setiausaha politik kepada Shamsul, yang juga pengarah komunikasi Barisan Nasional (BN Comms), Azizan Md Zain membuat laporan polis di ibu pejabat polis Dang Wangi hari ini berhubung penularan surat yang dikatakan aku janji itu.
Azizan berkata pihak polis diminta menjalankan siasatan secara menyeluruh berhubung kes berkenaan kerana surat aku janji itu adalah palsu.
Pasukan undang-undang BN Comms pula membuat  laporan kepada Suruhanjaya Komunikasi dan Multimedia (MCMC) berhubung penularan surat aku janji itu secara dalam talian hari ini.
Setiausaha BN Comms Dazma Shah Daud berkata sebarang penyebaran maklumat BN hanya akan dikeluarkan melalui platform rasmi BN, BN Comms dan Umno Online.


24.6% kanak-kanak lengkap divaksinasi, 43.3% terima dos pertama

Sejumlah 873,409 atau 24.6% kanak-kanak berumur antara lima dan 11 tahun di Malaysia lengkap menerima vaksin di bawah Program Imunisasi Covid-19 Kebangsaan untuk Kanak-kanak (PICKids) setakat semalam.Menurut laman web CovidNow, 1,537,190 kanak-kanak atau 43.3% daripada kumpulan itu telah menerima sekurang-kurangnya satu dos vaksin tersebut.Bagi remaja berumur 12 hingga 17 tahun pula, 2,894,915 individu atau 93% telah melengkapkan vaksinasi mereka manakala 2,992,659 atau 96.1% menerima sekurang-kurangnya satu suntikan.Dalam kalangan populasi dewasa pula, 16,036,713 individu atau 68.2% telah menerima suntikan dos penggalak, manakala 22,967,350 atau 97.6% melengkapkan dos kedua mereka dan 23,243,555 atau 98.8% telah menerima sekurang-kurangnya satu suntikan.Semalam, 2,151 dos vaksin diberikan terdiri daripada 438 bagi dos penggalak, 1,337 bagi dos kedua dan 376 bagi dos untuk suntikan pertama, menjadikan jumlah kumulatif dos yang diberikan di bawah Program Imunisasi Covid-19 Kebangsaan (PICK) berjumlah 70,332,430.Sementara itu menurut portal GitHub KKM, hanya tiga kematian dilaporkan semalam dengan Selangor mencatatkan dua kes manakala Perak satu kes.


Jangan gopoh keluar kenyataan, pakar beritahu Fahmi selepas kritik akhbar

Menteri Komunikasi dan Digital Fahmi Fadzil seharusnya tidak gopoh dalam mengeluarkan apa-apa kenyataan tanpa memahami konteks sesuatu perkara itu terlebih dahulu, kata pakar.
Penganalisis dan pensyarah komunikasi Universiti Teknologi Mara (UiTM) Aziz Azizam berkata tindakan Fahmi itu hanya menunjukkan beliau kurang faham tentang keseluruhan cerita dan definisi kenyataan berbentuk hipotetikal yang didasarkan oleh analisa dengan ianya adalah satu bentuk “jangkaan”.
Menurut Aziz, sikap Fahmi menyelar akhbar berbahasa Melayu itu selain berhasrat untuk berjumpa dengan pengurusan syarikat akhbar tersebut perlu diperbetulkan.
Katanya, ianya dikhuatiri boleh menimbulkan salah faham masyarakat apatah lagi beliau pula adalah menteri yang menjaga hal ehwal komunikasi dan digital.
"Jika analisa sebegini dikatakan fitnah, bagaimana pula laporan analisa-analisa lain?
“Kenapa beliau tidak pula mengatakan fitnah? Umpamanya ramalan cuaca, ianya juga satu bentuk jangkaan kenapa beliau tidak kata ramalan cuaca itu sebagai satu fitnah?" katanya kepada MalaysiaNow.
Ini susulan hantaran Facebook Fahmi pada Jumaat yang menyifatkan laporan Berita Harian bahawa Kadar Dasar Semalaman (OPR) dijangka naik pada Julai sebagai satu bentuk fitnah kepada kerajaan dan Bank Negara Malaysia (BNM).
Bagaimanapun, komen Fahmi itu mencetuskan kritikan pengguna media sosial yang menasihatkan beliau supaya memahami laporan yang diterbitkan.
Ramai pengguna media sosial turut menekankan perkataan "dijangka" yang bermakna kenaikan OPR itu tidak semestinya akan berlaku.
Dalam pada itu, bekas pengarang kanan Utusan Malaysia Zin Mahmud berpandangan sudah menjadi satu hak kepada akhbar Berita Harian untuk menyiarkan laporan tersebut.
Bagaimanapun, akhbar itu perlu bertanggungjawab terhadap isi kandungan laporannya.
Menurut Zin, laporan itu harus menepati ramalan kewartawanan yang menjadi amalan kebiasaan.
Katanya, akhbar tersebut juga tidak wajar mempunyai niat jahat terhadap kerajaan dengan laporan itu.
"Berita Harian tetap (harus) bertanggungjawab jika laporan itu boleh menjejaskan ekonomi negara," katanya kepada MalaysiaNow.
Tambah Zin lagi, Fahmi pula ada hak untuk menegur media kerana sudah menjadi tanggungjawabnya untuk menjaga imej kerajaan dan negara.
Fahmi mempunyai hak sebagai menteri untuk memanggil pengarang Berita Harian untuk tujuan tersebut.
Pada masa yang sama, pengarang akhbar berkenaan juga berhak untuk tidak pergi berjumpa dengan menteri jika dirasakan perkara itu tidak wajar atau tak berasas.
"Adalah hak pengarang untuk mempertahankan laporan akhbarnya."
Ketika ditanya, adakah bentuk pelaporan yang menggunakan pandangan, ramalan dan jangkaan pakar ini wajar disebut sebagai fitnah kerana turut digunakan oleh pelaporan antarabangsa, Zin mengaku ianya sebahagian daripada amalan kewartawanan di seluruh dunia.
"Ada perkara yang menjadi amalan kewartawanan antarabangsa tetapi tidak sesuai digunakan di dalam negara."


Kejayaan Michelle Yeoh jadi pembakar semangat pelakon Asia, kata Gong Li

Salah seorang pelakon terbaik China, Gong Li memberitahu Reuters bahawa kejayaan Michelle Yeoh di pentas Oscars dan Golden Globes baru-baru menjadi pembakar semangat kepada pelakon Asia.
“Sejak awal wabak hingga sekarang, sebenarnya industri perfileman tidak begitu rancak, tidak seperti sebelum ini, jadi anugerahnya juga sebagai galakan,” kata Gong.
Yeoh memenangi pelakon wanita terbaik di kedua-dua anugerah itu tahun lepas untuk peranannya dalam pengembaraan filem bertajuk "Everything Everywhere All at Once."
"Ia benar-benar perjalanan yang sangat istimewa, dan perjalanan yang sangat panjang," kata Gong.
"Baiklah, tahniah kepadanya, kerana saya juga menganggapnya sebagai dorongan kepada rakan pelakon Asia untuk memasuki dunia."
Gong, yang terkenal sebagai bintang filem Cina dengan karya seperti "Red Sorghum" dan "Farewell My Concubine" pada 1993, sebelum mendapat pengiktirafan meluas dalam filem Hollywood seperti "Memoirs of a Geisha" pada 2005, kembali muncul dalam Festival Filem Cannes minggu ini selepas pandemik selama tiga tahun lalu.
"Pertama sekali, semua orang benar-benar perlu keluar, keluar, keluar rumah, dan pergi ke luar negara untuk melihat dunia, untuk kembali seperti dahulu," kata Gong, yang hadir ke Cannes lebih dua dekad termasuk dijemput menjadi juri Palme d'Or pada 1997.
China menarik balik dasar sifar-Covid yang ketat, yang menutup pintu sempadannya untuk kebanyakan perjalanan antarabangsa, akhir tahun lalu.


Kes baru catat 2,340 jangkitan, 6 lagi terkorban

2,340 kes baru Covid-19 direkodkan semalam menjadikan jumlah keseluruhan sebanyak 4,782,624 kes.
Sebanyak 2,502 pesakit turut dilaporkan sembuh, menjadikan jumlah keseluruhan kes sembuh sebanyak 4,715,417.
Ketika ini, 30,991 kes aktif direkodkan, dengan 29,604 atau 95.5% daripadanya sedang menjalani kuarantin kendiri.
Dalam pada itu, 17 (0.1%)  kes kini berada di pusat kuarantin sementara 1,301 (4.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 72 kes dan 50 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.1%, dengan kes Covid-19 merangkumi 18.5%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,216 orang.


Dari sawah padi kepada pelancongan di kampung Bidayuh

Setiap pagi, penduduk Kampung Danu, sebuah perkampungan Bidayuh di Padawan, Sarawak, keluar ke ladang untuk bekerja.Selama beberapa dekad, begitulah rutin harian mereka.Akan tetapi ladang mereka pada hari ini sangat berbeza berbanding generasi terdahulu.Pada suatu ketika, petani Kampung Danu menanam padi huma, yang hanya terdapat di Sabah dan Sarawak.Sawah mereka subur di lereng bukit, para petani menuai hasil yang banyak daripada kerja tani mereka itu.Namun keadaan mula berubah pada akhir abad ke-20 ekoran kemunculan syarikat pembalakan dan industri kelapa sawit.Ramai petani mula beralih kepada tanaman komersial seperti koko, lada, getah dan kelapa sawit.Pada masa sama, hutan hujan tebal yang tidak disentuh sejak beberapa generasi dibersihkan bagi pembangunan projek komersial.Walaupun masyarakat Bidayuh di kawasan itu masih menganggap padi sebagai pemberian Tuhan, namun semakin banyak sawah padi ditukar dengan penanaman komoditi perladangan yang lain.Hari ini, perayaan Gawai Dayak lebih banyak diserikan dengan kehadiran pengunjung luar yang mahu merasai sendiri pengalaman sambutan perayaan itu.Setiap tahun, penduduk kampung akan mengadakan aktiviti dan acara bagi meraikan tradisi Bidayuh, dengan harapan ia dapat menarik pelancong ke perkampungan kecil mereka.“Pelawat dialu-alukan untuk datang dan tinggal bersama kami,” kata seorang penduduk kampung, Roberth Kenneth kepada MalaysiaNow.“Kami mahu orang untuk lihat dunia kami. Kami tidak mahu dilupakan, kami mempunyai banyak warisan untuk dikongsi.”Menurutnya, walaupun kampung itu mulai perlahan-lahan beralih daripada pertanian tradisional kepada pelancongan, namun masyarakat Bidayuh di kampung itu itu masih mempunyai jati diri dan semangat kekitaan yang kuat berpasakkan warisan tradisinya.“Selagi kita terus bersatu dan meraikan perayaan itu bersama-sama ia akan terus hidup,” tambahnya.Kini, tiada lagi sawah padi huma di kampung itu sementara petani tidak tertarik untuk menanam tanaman itu melainkan ada faedah kewangan.“Kami menjual tanaman kontan yang tumbuh secara liar,” kata Kenneth, yang beralih kepada penanaman avokado dan pisang di ladangnya.Dia tidak pasti sama ada akan kembali menanam padi huma.“Saya tidak tahu sama ada keadaan sekarang dengan masalah inflasi akan semakin pulih dalam masa terdekat,” katanya.“Menanam padi perlukan kos yang sangat mahal,” tambahnya.“Saya rasa lebih baik kampung ini dibangunkan sebagai destinasi pelancongan.“Terdapat aktiviti berkayak di kampung bagi pelancong. Pelancongan boleh tingkatkan ekonomi di sini.”


Jumlah kematian akibat Covid-19 di China turun 80%

Jumlah korban harian akibat Covid-19 di China menurun hampir 80% sejak awal bulan ini, kata pihak berkuasa.
Ini sekali gus menunjukkan lonjakan jangkitan yang belum pernah terjadi sebelumnya di negara itu mungkin mula berkurangan.
Gelombang virus tersebut melanda negara paling ramai penduduk dunia itu sejak Beijing secara mengejut menamatkan dasar sifar Covid bulan lalu.
Angka Beijing dipercayai hanya mewakili sebahagian kecil daripada jumlah sebenar, memandangkan definisi sempit China mengenai kematian Covid dan anggaran rasmi bahawa sebahagian besar penduduk dijangkiti.
CDC minggu lalu berkata hampir 13,000 orang meninggal dunia akibat penyakit berkaitan Covid-19 antara 13 dan 19 Januari, menambah kepada pengumuman sebelumnya bahawa kira-kira 60,000 orang meninggal dunia akibat virus itu di hospital dalam tempoh lebih sebulan.
Namun pengumuman kerajaan tempatan dan laporan media baru-baru ini menunjukkan gelombang itu mungkin mula surut sejak memuncak pada akhir Disember dan awal Januari apabila hospital dan krematorium penuh sesak.
Terdapat 896 kematian disebabkan oleh virus itu di hospital pada Isnin, penurunan sebanyak 79% berbanding 4 Januari, menurut Pusat Kawalan dan Pencegahan Penyakit (CDC) China dalam satu kenyataan, semalam.
Menurut CDC, kes akut di hospital juga berkurangan kepada 36,000 menjelang Isnin, mewakili penurunan 72% daripada paras tertinggi 128,000 pada 5 Januari.
Pengumuman itu dibuat semasa cuti umum terbesar di China sempena Tahun Baru Cina, dengan pihak berkuasa sebelum ini memberi amaran tempoh perjalanan besar-besaran dan perhimpunan sosial boleh mencetuskan peningkatan semula jangkitan.
Sehingga Selasa, kira-kira 664 juta perjalanan dilakukan di seluruh negara semasa tempoh perjalanan Tahun Baru Cina, lapor penyiar tempatan CCTV.


Agong terima peletakan jawatan Muhyiddin

Yang di-Pertuan Agong menerima peletakan jawatan Muhyiddn Yassin susulan sesi mengadap di Istana Negara hari ini, MalaysiaNow difahamkan.Ini adalah kali kedua kerajaan Malaysia tumbang sejak Pilihan Raya Umum 2018 lalu, mengakibatkan kekosongan kuasa ketika negara bergelut pandemik Covid-19.Peletakan jawatan Muhyiddin yang turut bermaksud kerajaan Perikatan Nasional (PN) berundur daripada pentadbiran turut disahkan Menteri Sains, Teknologi dan Inovasi Khairy Jamaluddin melalui hantaran Instagram beliau.“Kabinet menyerahkan peletakan jawatan kepada Agong. Terima kasih atas peluang yang diberikan sekali lagi untuk berkhidmat kepada negara.“Moga Tuhan berkati Malaysia,” kata KhairyMuhyiddin hari ini dijangka akan menyampaikan ucapan secara langsung di televisyen.


Agong, permaisuri jalani kuarantin kendiri setelah positif Covid-19

Yang di-Pertuan Agong Sultan Abdullah Sultan Ahmad Shah dan Raja Permaisuri Agong Tunku Hajah Azizah Aminah Maimunah Iskandariah berkenan menjalani kuarantin kendiri di Istana Negara setelah disahkan positif Covid-19.Datuk Pengelola Bijaya Diraja Istana Negara Ahmad Fadil Shamsuddin dalam kenyataan berkata Sultan Abdullah akan menjalani kuarantin kendiri hingga Khamis (7 April) manakala Tunku Azizah hingga Jumaat (8 April).Beliau berkata pasangan diraja itu berkenan menjalani kuarantin kendiri selaras dengan protokol dan prosedur operasi standard (SOP) ditetapkan kementerian kesihatan bagi kes positif Covid-19 yang mengalami gejala ringan atau tidak bergejala.“Adalah dimaklumkan Seri Paduka Baginda berdua hanya mengalami gejala ringan. Kesihatan Seri Paduka Baginda berdua secara amnya adalah dalam keadaan baik dan tidak membimbangkan,” katanya.Fadil berkata bersempena ketibaan bulan Ramadan, Sultan Abdullah menyeru rakyat supaya sentiasa berwaspada dan mengamalkan kawalan kendiri meskipun negara memasuki fasa peralihan ke endemik, semalam.Seluruh rakyat turut diseru bersama mendoakan pasangan itu diberi kesembuhan dengan segera serta keafiatan yang berpanjangan.


PH akan sertai jawatankuasa bebas darurat, kata Anwar

Pakatan Harapan (PH) akan mengemukakan tiga nama untuk mengambil bahagian dalam jawatankuasa bebas yang akan ditubuhkan untuk memberi nasihat kepada Yang di-Pertuan Agong tentang tempoh darurat, kata Anwar Ibrahim.Pengerusi PH itu berkata, gabungan itu sudah menerima penjelasan daripada Menteri di Jabatan Perdana Menteri (Undang-undang) Takiyuddin Hassan mengenai jawatankuasa itu.“Selepas diberi penjelasan mengenai jawatankuasa itu, kita akan kemukakan tiga nama hari ini,” kata pada sidang media secara dalam talian yang disiarkan melalui akaun Facebook.Tambahnya, keputusan itu diambil pihaknya selepas mengambil kira penubuhan itu merupakan usul yang dikemukakan oleh Agong.“Tiga orang ahli Parlimen pembangkang dan empat daripada kerajaan tak sama dengan sidang Parlimen, kerana ia usul dan cadangan Agong, kita putuskan untuk beri kerjasama,” katanya.Katanya setiausaha Agungnya, Saifuddin Nasution Ismail sudah menghubungi Takiyuddin sebelum perkara itu diputuskan.Anwar bagaimanapun berkata, jawatankuasa itu tidak mempunyai kuasa eksekutif tetapi hanya memberikan nasihat dan sidang Parlimen lebih efektif.Baru-baru ini pengkritik sosial terkemuka, Chandra Muzaffar menggesa pembangkang menyertai jawatankuasa itu, mengatakan tindakan kerajaan menjemput mereka merupakan sesuatu yang tidak pernah berlaku.“Jawantankuasa itu sendiri selari dengan norma dan prinsip demokrasi. Ia memberikan ruang kepada peranan pembangkang. Pembangkang harus menggunakannya, menyertai dan memberikan pandangan,” kata Chandra kepada MalaysiaNow.“Jika pembangkang pedulikan rakyat, mereka harus menyertainya dan bukannya mengkritik dari luar.“Sertai terlebih dahulu. Jika mereka merasakan ia tidak berfungsi, itu cerita lain, tetapi mereka harus beri peluang,” katanya.Anwar bagaimanapun berkata, tindakan mahkamah yang diambil bukan untuk mencabar pengisytiharan darurat tetapi menuntut sidang khas Parlimen.


‘Sentiasa takut’: Tiada kerakyatan dan IC di kota raya

Thinesh yang berusia 20 tahun itu bekerja sebagai seorang penyambut tetamu di sebuah pejabat organisasi bukan kerajaan (NGO) di Kelana Jaya, Selangor.Dia tersenyum sambil menyapa pelawat di kaunter penyambut tetamu itu, kadangkala menjawab panggilan telefon dan memberikan penjelasan kepada mereka yang bertanya.Di pejabat itu, dia kelihatan yakin dan tenang, percaya diri dan gembira dengan pekerjaannya.Namun, di luar pejabat, lain pula kisahnya.Walaupun keyakinan dirinya masih ada, namun dalam hatinya penuh rasa takut.Dia selalu bimbang untuk melakukan aktiviti harian kerana ada satu dokumen penting yang wanita muda itu tidak miliki – sekeping kad pengenalan (IC).Thinesh lahir dan dibesarkan di Kedah namun dianggap sebagai seorang penduduk tanpa kewarganegaraan kerana satu perkara, dia tidak mengenali dan tahu sebarang hal tentang ibu kandungnya.Tanpa IC atau MyKad, hidupnya sentiasa dalam ketakutan dan bimbang jika ditangkap polis dan ditanya soalan yang dirinya sendiri tidak memiliki jawapannya.“Ketika saya masih kecil, ada banyak perkara yang saya tidak dapat lakukan,” katanya ketika ditemui MalaysiaNow.“Saya bahkan tak dapat mengambil bahagian dalam aktiviti perkhemahan yang diadakan sekolah kerana ibu bapa saya takut sekiranya saya ditangkap pegawai polis, dan ia akan menjadi perkara yang rumit untuk dijelaskan.”Thinesh, 20 menjawab pertanyaan ketika dia ditemui MalaysiaNow di tempat kerjanya di Kelana Jaya, Selangor.Ibu bapa yang disebutnya Thinesh itu adalah pasangan yang mengambilnya sebagai anak angkat.Thinesh tinggal bersama bapa kandungnya sehingga usianya mencecah lapan tahun.Dia tidak pernah bertemu dengan ibu kandungnya kerana wanita itu meninggalkan Thinesh ketika dia baru dilahirkan, hilang tanpa dapat dijejaki.Suatu hari, bapanya mengalami sakit tenat.Menyedari ajalnya bakal tiba, dia memohon rakan rapatnya untuk mengambil Thinesh sebagai anak angkat, anak perempuan tunggal yang dimilikinya.Tidak lama setelah Thinesh diambil oleh ibu dan bapa angkatnya, bapa kandung gadis itu meninggal dunia.Ketika itu, tumpuan hanya diberikan untuk memastikan Thinesh mempunyai keluarga.Tiada seorang pun yang sedar betapa rumit situasi atau kesan perkara itu terhadap hidup Thinesh.Ketika dia berusia 12 tahun, ibu bapa angkatnya membawa Thinesh untuk mendapatkan MyKad.Namun ketika di kaunter, mereka diberitahu Thinesh tidak layak menerima MyKad kerana sijil kelahirannya tidak menyebut maklumat mengenai ibu kandungnya.Ketika itulah, ketakutan Thinesh bermula.Pada 2014, dia memohon kewarganegaraan Malaysia, namun permohonannya masih diproses sehingga kini.Beberapa kali dia bertanya mengenai status permohohannya, namun jawapan sama yang diperolehi: “tunggu”.Kini hampir lapan tahun sudah berlalu, Thinesh masih menunggu.“Mereka gesa saya cari ibu kandung, tetapi apa yang saya boleh lakukan sedangkan saya tidak mengenali apa-apa hal mengenai dia? Bahkan saya tidak pernah melihat wajahnya.“Tahun depan, saya akan mencecah usia 21 tahun tanpa mengetahui apakah saya akan dapat memiliki IC atau tidak. Itulah perkara yang paling menakutkan saya,” katanya.Thinesh menyusun fail di pejabatnya.Menurut Thinesh, wanita lain seusianya boleh mendapatkan lesen memandu dan melanjutkan pendidikan di peringkat lebih tinggi.Namun sebaliknya, Thinesh bahkan tidak boleh membeli kad SIM telefon bimbit atau membuka akaun bank.Dia sangat-sangat berharap dapat menjalani kehidupan normal sebagai warganegara yang sah di tempat dia dilahirkan dan negara yang dianggap sebagai tanah airnya.Malahan, lebih daripada itu, dia juga berazam mahu melakukan sesuatu yang akan membolehkan dirinya menyumbang kepada masyarakat.“Saya ada banyak impian,” katanya kepada MalaysiaNow.“Salah satunya adalah membuka yayasan saya sendiri untuk kanak-kanak istimewa yang memerlukan pertolongan.”Thinesh juga mahu melanjutkan pelajaran dalam bidang psikologi – namun apa yang boleh dia lakukan hanya membaca mengenai subjek itu dan membuat carian di Google.Wanita muda ini juga berusaha untuk memohon tempat di universiti, namun dia diberitahu tidak memenuhi syarat sebagai seorang pelajar tempatan dan boleh dikenakan yuran pengajian yang lebih tinggi.Percubaan untuk mendapatkan biasiswa juga turut buntu, ekoran itu dia tidak dapat menanggung kos melanjutkan pengajiannya.Menurut Thinesh, semasa masih kecil di sekolah, dia juga turut dibuli kerana tidak memiliki MyKad seperti semua rakan sebayanya.Dia selalu merasa seolah-olah wujud garisan pemisah tidak dapat dilihat antara mereka dengannya, semua itu adalah gara-gara tidak layak memiliki MyKad.“Mereka ejek saya, mengatakan saya tidak ada negara dan ibu bapa saya lahirkan saya sebelum mereka berkahwin,” kenangnya.“Mereka lemparkan banyak kata-kata kesat pada saya. Itulah sebabnya saya tidak keberatan untuk berbicara secara terbuka mengenai masalah ini kerana saya mahu orang tahu apa keadaan seseorang yang tidak ada kewarganegaraan, dan menyedari bahawa masalah sedemikian itu wujud di Malaysia.”Dalam banyak kes, katanya, kesalahan itu sering ditujukan kepada ibu bapa kandung, namun Thinesh berpandangan tidak ada gunanya dia memikirkan perkara sedemikian.“Saya tahu masalah ini sebahagiannya berpunca daripada ibu bapa saya, tetapi mereka sudah tidak ada,” katanya.“Ia bukan salah saya, tetapi saya yang harus berjuang untuk mendapatkannya.”Apa yang paling mengganggu Thinesh ketika ini adalah ramai orang membuat penilaian yang menghukum terhadap anak-anak tanpa kewarganegaraan dan menganggap mereka tidak berguna dan tiada masa depan.“Anak-anak ini mempunyai banyak bakat tetapi mereka tidak berpeluang untuk menunjukkan bakat dan kemampuan mereka,” katanya.Walaupun m tidak diberi kewarganegaraan, Thinesh yakin jika diberi peluang, mereka mahu berkhidmat untuk negara.“Sekarang, saya tidak dapat melakukan apa-apa dan saya hidup dalam keadaan sentiasa takut. Saya sebenarnya tidak mahu terus hidup seperti ini.”


Ong Kian Ming umum tidak bertanding PRU15

Ahli Parlimen DAP Ong Kian Ming hari ini mengumumkan tidak akan menawarkan diri sebagai calon pada Pilihan Raya Umum ke-15 (PRU15), untuk berehat daripada barisan hadapan politik.Bagaimanapun, Ong yang sudah berkhidmat sebagai ahli Parlimen selama sembilan tahun berkata beliau belum bersara dan hanya “berehat untuk sementara waktu”.“Walaupun keputusan pemilihan Jawatankuasa Eksekutif Pusat DAP baru-baru ini memainkan peranan dalam mengesahkan keputusan saya untuk berehat daripada politik barisan hadapan, ia bukanlah sebab utama untuk keputusan ini. “Ketika saya mula-mula ditawarkan untuk menjadi calon bagi kerusi Parlimen Serdang, persetujuan saya dengan isteri adalah untuk saya berkhidmat selama dua penggal dan kemudian menilai semula keadaannya.” Menurut Ong, sementara menunggu PRU15 diumumkan, beliau menyokong penuh kepimpinan Anthony Loke sebagai setiausaha agung DAP selain turut meneruskan tanggungjawab beliau sebagai ahli Parlimen Bangi.“Saya akan memberikan sokongan penuh kepada sesiapa sahaja yang dinamakan parti sebagai calon P102 Bangi dalam PRU15. “Sementara itu, saya akan meneruskan tanggungjawab khidmat rakyat saya di Bangi dan dalam parti sehinggalah Parlimen dibubarkan.”Ong merupakan salah seorang ahli Parlimen DAP yang secara terbuka menggesa Pakatan Harapan (PH) untuk mempertimbangkan tawaran Muhyiddin Yassin sebelum beliau meletakkan jawatan sebagai perdana menteri di mana sebuah senarai pembaharuan insititusi yang diperjuangkan gabungan itu akan dilaksanakan sebagai tukaran kepada sokongan mereka bagi mengelakkan kerajaan Perikatan Nasional tumbang ketika negara berdepan pandemik.Beliau dan Ahli Parlimen Damansara Tony Pua berkata pada Ogos tahun lalu langkah itu juga akan dapat menghalang “kleptokrat” kembali ke tampuk pentadbiran, merujuk Najib Razak dan Ahmad Zahid Hamidi yang kini berdepan lebih 80 pertuduhan di mahkamah.


Maghribi jadi negara Afrika pertama ke separuh akhir Piala Dunia

Maghribi menewaskan Portugal 1-0 sekali gus muncul negara Afrika pertama mara ke separuh akhir Piala Dunia FIFA 2022 pada Sabtu, lapor Agensi Anadolu.
Gol tunggal perlawanan dijaringkan pemain En-Nesyri pada minit ke-26.
Portugal yang ketinggalan cuba bangkit dengan mengasak pasukan lawan namun beberapa percubaan berjaya diselamatkan penjaga gol Maghribi.
Maghribi kemudian terpaksa beraksi dengan 10 pemain selepas Walid Cheddira yang dimasukkan pada minit ke-65 dilayangkan kad merah tiga minit kemudian selepas menerima kad kuning kedua.
Pada minit ke-97 tandukan pemain pertahanan Pepe gagal membuahkah hasil dan kedudukan kekal 1-0 sehingga wisel penamat.
Perlawanan itu juga menyaksikan bintang sensasi Cristiano Ronaldo beraksi untuk perlawanannya di pentas antarabangsa yang ke-196 menyamai rekod Bader Al-Mutawa dari Kuwait.
Pemain itu yang pada awalnya duduk di kerusi simpanan, sebelum dimasukkan pada minit ke-51 pada perlawanan yang berlangsung di Stadium Al Thumama.


Presiden parti politik Sabah ditahan

Seorang presiden parti politik Sabah ditahan polis selepas dipercayai mendalangi dalam sindiket penipuan kad data maklumat yang mensasarkan mangsa dalam kalangan warga asing.Menteri Dalam Negeri Hamzah Zainudin berkata, individu yang ditahan ialah Mohd Arshad Abdul Mualap yang merupakan presiden Parti Perpaduan Rakyat Sabah (PPRS) serta seorang lagi individu.Katanya, mereka disiasat mengikut Seksyen 420 Kanun Keseksaan dan didakwa di Mahkamah Shah Alam pagi tadi.“Tangkapan dilakukan pada 22 Jun lalu di kediamannya di Subang Jaya,” katanya pada sidang media secara hibrid di Bukit Aman di Kuala Lumpur hari ini.“Mohd Arshad mendaftarkan sebuah parti sebagai PPRS pada 2017 dan beliau merupakan presiden parti tersebut.”“Seorang lagi individu yang ditahan tidak dapat dipastikan sama ada beliau merupakan ahli parti sama atau tidak.”Mengulas lanjut, Hamzah berkata, sindiket penipuan itu mula terbongkar apabila beliau sendiri menerima “tip” panggilan daripada seorang warga asing di luar negara sebelum memaklumkan perkara itu kepada Ketua Polis Negara Acryl Sani Abdullah Sani untuk menjalankan siasatan.Katanya, sindiket terbabit memaklumkan kononnya kad itu boleh digunakan di Malaysia dan pemegang kad tersebut akan menerima manfaat sama seperti warga tempatan.“Kerajaan tidak pernah arahkan mana-mana pihak untuk mengeluarkan kad seperti ini. Sekiranya ada, kami akan buat pengumuman.“Saya difahamkan mereka menggunakan pelbagai cara dan mengenakan pelbagai caj untuk dapatkan duit,” katanya.Tegas Hamzah, di Malaysia, hanya terdapat empat kad pengenalan sahih yang didaftarkan dengan Jabatan Pendaftaran Negara (JPN).“Biru adalah untuk warga tempatan manakala pemegang IC merah adalah untuk pemastautin tetap berstatus bukan warganegara.“IC warna hijau adalah untuk bukan warganegara tetapi mahu tinggal secara sementara dan terakhir ialah IC warna coklat adalah bagi mereka terutama warga tempatan yang dikenakan hukuman atas kesalahan besar.”


Bicara pengubahan wang haram RM15 juta Hafarizam bermula Julai

Perbicaraan kes Penasihat Undang-Undang Umno Mohd Hafarizam Harun yang menghadapi tiga pertuduhan pengubahan wang haram berjumlah RM15 juta didakwa diterima daripada bekas perdana menteri Najib Razak, akan bermula Julai depan.Peguam Hasnal Rezua Merican yang mewakili Mohd Hafarizam berkata Hakim Mahkamah Sesyen Suzana Hussin ketika sebutan kes itu semalam menetapkan 1 dan 2 Julai untuk perbicaraan.“Pihak pendakwaan akan mengemukakan kira-kira 20 saksi untuk memberi keterangan. Mahkamah juga menetapkan 10 Mac untuk sebutan semula kes,” kata peguam itu ketika dihubungi Bernama hari ini.Mengikut pertuduhan pertama, Mohd Hafarizam, 49, didakwa melibatkan diri dalam pengubahan wang haram dengan menerima wang berjumlah RM7.5 juta yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang dimasukkan ke dalam akaun firma guamannya, Tetuan Hafarizam Wan & Aisha Mubarak.Peguam itu yang mewakili Najib dalam beberapa kes saman sivilnya didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail di sini, pada 17 April 2014.Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama, memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 November 2014 dan 21 Januari 2015 yang dimasukkan ke dalam akaun firma guaman sama.Dia didakwa melakukan perbuatan itu antara 12 November 2014 dan 12 Februari 2015 di tempat sama, mengikut Seksyen 4(1)(b) akta sama, memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.


Kes jangkitan baru turun bawah 1,800, 3 lagi terkorban

1,737 kes baru Covid-19 direkodkan semalam menjadikan jumlah keseluruhan sebanyak 4,883,796 kes.
Sebanyak 2,118 pesakit turut dilaporkan sembuh, menjadikan jumlah keseluruhan kes sembuh sebanyak 4,820,355.
Ketika ini, 26,994 kes aktif direkodkan di mana 25,900 atau 95.9% daripadanya menjalani kuarantin kendiri.
Tiada pesakit di pusat kuarantin sementara dan 1,042 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 19 daripadanya memerlukan bantuan alat pernafasan.
Tiga kematian dilaporkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,447 orang.


Rasuah projek hibrid solar, Rosmah Mansor diarah bela diri

Mahkamah Tinggi Kuala Lumpur hari ini mendapati Rosmah Mansor perlu membela diri terhadap pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.Hakim Mohamed Zaini Mazlan membuat keputusan itu selepas berpuas hati pihak pendakwaan berjaya membuktikan kes prima facie terhadap Rosmah, 69, isteri bekas perdana menteri Najib Razak.“Penilaian maksimum terhadap bukti, saya dapati pihak pendakwaan telah membuktikan kes prima facie terhadap semua pertuduhan yang dihadapi tertuduh,” kata hakim.Najib turut kelihatan menemani Rosmah pagi ini bagi mendengar keputusan sama ada isterinya itu perlu membela diri terhadap pertuduhan rasuah berkaitan projek hibrid solar bagi sekolah di pedalaman Sarawak, atau membebaskannya.Rosmah berdepan satu pertuduhan meminta RM187.5 juta dan dua tuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd, Saidi Abang Samsudin.Sogokan itu didakwa diterima melalui bekas pegawai khasnya, Rizal Mansor, sebagai ganjaran kerana menolong Jepak Holdings mendapatkan Projek Bersepadu Sistem Solar Photovoltaic Hibrid dan Penyelenggaraan Operasi Genset Diesel bagi 369 sekolah luar bandar di Sarawak yang bernilai RM1.25 bilion daripada kementerian pendidikan melalui rundingan terus.Perbuatan itu didakwa dilakukan di Lygon Cafe, Sunway Putra Mall, Jalan Putra di sini; kediaman Rosmah di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 hingga September 2017.Pendakwaan dijalankan di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM), yang memperuntukkan hukuman penjara sehingga 20 tahun dan denda tidak kurang daripada lima kali ganda jumlah kepuasan atau RM10, 000, mana yang lebih tinggi, jika sabit kesalahan.Pasukan pendakwaan diketuai oleh Timbalan Pendakwa Raya Kanan Gopal Sri Ram sementara peguam Jagjit Singh mengetuai pasukan pembelaan.


Jumlah mangsa banjir di 3 negeri menurun

Keadaan banjir di tiga negeri dilaporkan semakin baik apabila jumlah mangsa banjir yang ditempatkan di pusat pemindahan sementara (PPS) menunjukkan pengurangan pagi ini.Bagaimanapun, jumlah mangsa banjir di Johor dan Sabah meningkat sedikit pagi ini berbanding malam tadi.Di Negeri Sembilan, data terkini menerusi aplikasi InfoBencana Jabatan Kebajikan Masyarakat menunjukkan mangsa banjir menurun kepada 506 individu membabitkan 124 keluarga dengan lima PPS dibuka setakat 8 pagi ini berbanding 589 individu melibatkan 148 keluarga, malam tadi.Di Melaka, jumlah mangsa banjir menurun sedikit kepada 466 orang dari 126 keluarga pada pukul 8 pagi ini berbanding 468 mangsa dari 128 keluarga pada pukul 8 malam tadi.Pengarah Angkatan Pertahanan Awam Malaysia (APM) Melaka Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 14 kawasan di Jasin.Sementara itu, di Pahang, Sekretariat Jawatankuasa Pengurusan Bencana Negeri melaporkan masih terdapat seramai 1,369 mangsa banjir di 30 PPS melibatkan lima daerah pagi ini, sekali gus menunjukkan penurunan berbanding malam tadi dengan 1,491 mangsa.Daerah yang terlibat banjir ialah Temerloh yang mempunyai mangsa paling ramai iaitu 510 orang manakala mangsa di Bera, Maran, Pekan dan Rompin adalah mangsa banjir gelombang kedua yang bermula tahun ini.Sementara itu, laman web rasmi Jabatan Pengairan dan Saliran melaporkan Sungai Bera dan Sungai Serting di Bera serta Sungai Pahang di Kuala Sungai Chini, Pekan masih melebihi paras bahaya.Di Johor, mangsa banjir meningkat sedikit kepada 4,449 orang setakat 8 pagi ini berbanding 4,253 orang malam tadi, dengan 66 PPS yang masih beroperasi.Pengerusi Jawatankuasa Kesihatan dan Alam Sekitar Johor R Vidyananthan berkata enam daerah masih terjejas banjir dengan Segamat mencatatkan mangsa tertinggi iaitu 2,508 orang daripada 685 keluarga.Sementara itu, empat sungai masih mencatatkan paras bahaya iaitu Sungai Muar di Liang Batu, Muar; Sungai Muar di Kampung Olak Sepam, Muar; dan Sungai Muar di Kampung Awat, Segamat; dan Sungai Muar di Buloh Kasap, setakat 6 pagi tadi.Di Sabah, jumlah mangsa banjir dilaporkan sedikit meningkat dengan 3,275 mangsa daripada 1,350 keluarga pagi ini berbanding 3,264 mangsa daripada 1,341 keluarga malam tadi.Sekretariat Pengurusan Bencana Negeri Sabah dalam kenyataan memaklumkan semua mangsa banjir ditempatkan di 27 PPS yang masih beroperasi di lima daerah terjejas banjir yang terletak di utara dan pantai timur negeri itu.Kota Marudu kekal merekodkan mangsa banjir paling ramai dipindahkan dengan 2,668 mangsa daripada 1,161 keluarga di 14 PPS; diikuti Pitas 330 mangsa daripada 129 keluarga di empat PPS; Telupid (178 mangsa, 43 keluarga, enam PPS); Paitan (54 mangsa, 10 keluarga, dua PPS); dan Sandakan (45 mangsa, tujuh keluarga, satu PPS).Di Selangor, Info Bencana JKM memaklumkan jumlah mangsa banjir di Selangor kekal seramai 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Sementara itu, laman web publicinfobanjir.water.gov.my melaporkan Sungai Bernam di Rimba KDR, Sabak Bernam berada ditahap bahaya iaitu pada ketinggian 2.9 meter, manakala Sungai Langat di Bukit Changgang, Kuala Langat (3.7 meter) dan Sungai Tengi di Pekan Tanjong Karang, Kuala Selangor (2.01 meter) di tahap waspada setakat 7.45 pagi tadi.


Kenali Gurcharan, juruterbang yang membawa pulang jenazah bekas PM

Menjadi seorang juruterbang, bukan sekadar satu pekerjaan bagi Gurcharan Singh Sidhu, sebaliknya ia merupakan sebuah kerjaya yang mencipta identitinya.
Namun begitu, Gurcharan mengakui, walaupun beliau kini dikenali sebagai antara bekas juruterbang terkemuka di Malaysia, perjalanannya menuju ke arah kejayaan dipenuhi pelbagai rintangan.
Malah, ketika masih muda, kerjaya ini bukanlah "pilihan pertama" yang ditetapkan bapanya kerana beliau pada mulanya disasarkan menjadi seorang inspektor polis atau doktor.
Gurcharan yang merupakan anak ketiga daripada lima beradik, dibesarkan di Kampung Baru Buntong, sebuah perkampungan kecil yang terletak di Ipoh, Perak.
Beliau bersama keluarganya berpindah ke kampung itu pada 1959 apabila bapanya bersara sebagai seorang anggota polis.

Juruterbang

Gurcharan berkata, minatnya untuk menjadi seorang juruterbang merupakan cita-citanya sejak kecil, namun ia tidak dipersetujui oleh bapanya.
Lebih menyedihkan, beliau membuat permohonan untuk menjadi seorang juruterbang selepas tamat zaman persekolahannya, namun tawaran untuk menyertai sebuah syarikat penerbangan disorokkan oleh bapanya.
"Ayah pesan supaya saya menyertai polis kerana dia ingin saya jadi seorang inspektor," katanya kepada MalaysiaNow.
"Oleh itu, saya cuba mohon tetapi gagal. Kemudian ayah sasarkan supaya saya menjadi seorang doktor."
Bagaimanapun, Gurcharan nekad untuk menjadi seorang juruterbang dan kali ini beliau secara senyap-senyap membuat permohonan baru dengan bantuan bapa saudaranya.
Pada 1971, beliau telah menerima tawaran bekerja bersama Malaysia-Singapore Airlines (MSA) -sebuah syarikat penerbangan yang dimiliki secara bersama antara kerajaan Malaysia dan Singapura.
"Sudah tentu, ayah dapat tahu saya menjadi seorang juruterbang, namun semua ahli keluarga termasuk bapa saudara memujuknya supaya benarkan saya teruskan impian ini," katanya.
Pada Oktober 1972, apabila MSA berpisah menjadi Malaysia Airlines dan Singapore Airlines, Gurcharan memilih untuk terbang bersama syarikat penerbangan tempatan meskipun ditawarkan pendapatan lumayan oleh syarikat penerbangan daripada Singapura.
Katanya, pilihan dibuat berdasarkan semangat cintakan negara di samping keinginan untuk berada dekat dengan keluarganya.
Bawa pulang jenazah Abdul Razak
Selepas lima tahun bekerja bersama Malaysia Airlines, Gurcharan menerima antara tugasan yang tidak akan dilupakannya sepanjang kariernya sebagai seorang juruterbang.
Pada Januari 14 Januari 1976, rakyat Malaysia dikejutkan dengan pemergian perdana menteri Abdul Razak Hussein akibat penyakit leukemia ketika beliau sedang mendapatkan rawatan di London.
Susulan itu, jenazahnya diaturkan untuk dibawa pulang dari London menerusi penerbangan London-Kuwait dan seterusnya Kuwait-Malaysia memandangkan tiada penerbangan secara terus dari ke Malaysia.
Pada ketika itu, Gurcharan yang berusia 27 tahun bertugas sebagai pembantu juruterbang dan beliau dimaklumkan lebih awal mengenai tugasan tersebut memandangkan ia bertepatan dengan jadual penerbangannya.

"Saya dimaklumkan mengenai berita pemergian Tun (Razak) dan diberi taklimat mengenai tugasan tersebut kira-kira 15 jam sebelum kami mulakan penerbangan dari Kuwait ke Malaysia.
"Oleh itu, saya sudah tahu bahawa saya akan terbang bersama Kapten Arshad Bakar dengan pesawat Boeing 707, jadi saya hanya dipilih berdasarkan jadual penerbangan.
"Penerbangan itu dimulakan sebaik jenazah Tun tiba dari London dan kami hanya membawa jenazah beliau yang diiringi oleh ahli keluarganya," kata Gurcharan sambil menambah jenazah Razak ditempatkan di ruangan kabin.
Apabila tiba di Lapangan Terbang Antarabangsa Subang (kini dikenali sebagai Lapangan Terbang Sultan Abdul Aziz Shah), Gurcharan menggambarkan suasana pilu apabila ramai orang sedang menanti ketibaan jenazah Bapa Pembangunan itu pulang ke tanah air.
Melangkah ke hadapan, Gurcharan pada 1979 dinaikkan pangkat menjadi kapten, menjadikannya yang pertama dalam kalangan kaum Sikh untuk menjawat jawatan itu.
Perjalanan Gurcharan bersama Malaysia Airlines secara rasminya tamat pada Oktober 1999 selepas berkhidmat selama 29 tahun bersama syarikat penerbangan itu.
Beliau kemudian ditawar bekerja bersama Jet Airways dari India untuk seketika sebagai pengarah operasi sebelum berpindah ke Korean Air dan berkhidmat bersama syarikat penerbangan dari Korea Selatan itu selama 10 tahun sebagai kapten pesawat jumbo.
"Selepas itu, saya pulang ke Malaysia, namun tidak lama kemudian saya terima tawaran untuk bekerja dengan syarikat penerbangan dari Arab Saudi, Al Wafeer Air disebabkan pengalaman saya menerbangkan pesawat Boeing 744," katanya.
Namun begitu, Gurcharan tidak berkhidmat lama dengan syarikat penerbangan itu memandangkan mereka mengalami isu pembayaran gaji terhadap kakitangan termasuk juruterbang.

"Pada ketika ini saya kembali ke Malaysia dengan harapan untuk bersara memandangkan saya sudah berusia 60 tahun namun disebabkan usia persaraan di Malaysia meningkat ke 65, saya terima tawaran kontrak bekerja bersama AirAsia X,” katanya.
Menurut Gurcharan, beliau bagaimanapun hanya mampu berkhidmat kira-kira selama setahun setengah disebabkan masalah kesihatan.
Disebabkan situasi ini, beliau memutuskan untuk terus bersara daripada menjadi seorang juruterbang.
Mengimbas kembali memori berkhidmat sebagai seorang juruterbang hampir sepanjang hayatnya, Gurcharan berkata beliau bangga dengan segala yang dicapai.
"Bukan saja saya sudah berkhidmat dengan enam syarikat penerbangan, malah saya juga sudah mengelilingi dunia dan jejak hampir semua negara," kata beliau.
Namun, apa yang membuatkan beliau terus tersenyum ialah melihat anaknya Ajit Pall Sing Sidhu menjadi seorang juruterbang, meneruskan legasinya.
Malah, meskipun dengan segala pencapaian luar biasa oleh Gurcharan, beliau yakin anaknya, satu hari nanti akan mengatasi pencapaiannya.
"Saya pesan kepadanya bahawa pencapaian saya sepatutnya menjadi penanda aras dan cuba atasinya.
"Dia adalah seorang juruterbang yang cemerlang," tambahnya.


Pelaksanaan pendaftaran pemilih automatik, Undi18 dijangka September 2022

Pendaftaran pemilih automatik dan Undi 18 dijangka akan dilaksanakan selepas 1 September tahun depan, kata Suruhanjaya Pilihan Raya (SPR)Pengerusi SPR Abdul Ghani Salleh berkata persiapan ke arah pelaksanaan tersebut masih berjalan termasuklah gerak kerja seperti pembangunan sistem, semakan dan penyelarasan data, program libat urus susulan bersama agensi kerajaan, parti politik dan badan bukan kerajaan (NGO) serta persiapan-persiapan lain yang berkaitan dengannya.“Walau bagaimanapun, SPR bersikap realistik dengan perkembangan dan situasi semasa negara ketika ini yang secara umumnya masih dalam tempoh perintah kawalan pergerakan (PKP) bagi mengekang penularan wabak Covid-19.“Ini secara langsung menjejaskan perancangan dan persiapan SPR. Justeru, Pendaftaran Pemilih Automatik dan Undi18 dijangkakan boleh dilaksanakan selepas 1 September 2022 setelah menilai semula pelbagai kekangan dan isu yang telah menjejaskan perancangan dan persiapan awal SPR,” katanya.Dalam kenyataan yang sama, beliau berkata SPR sedang menyediakan satu laporan interim berhubung kedua-dua perkara tersebut.Menurutnya, berdasarkan rekod SPR, jumlah warganegara berumur 18 tahun dan ke atas adalah seramai 5.6 juta orang. Daripada jumlah tersebut, mereka yang berusia 18 hingga 20 tahun hanya seramai 1.2 juta orang. Manakala 4.4 juta orang adalah mereka yang berusia 21 tahun dan ke atas, yang mana telah pun layak tetapi masih belum berdaftar sebagai pemilih.“SPR akan melancarkan sistem semakan pra-pendaftaran automatik melalui Portal SPR pada bulan Ogos 2021, bagi membolehkan 5.6 juta bakal pemilih menyemak dan mengesahkan maklumat mereka.” tambahnya.Pada 16 Julai 2019, Perlembagaan Persekutuan telah dipinda pentadbiran Pakatan Harapan bagi merendahkan had umur mengundi kepada 18 tahun.Rang undang-undang tersebut turut membenarkan pendaftaran pemilih automatik dan membenarkan mereka yang berumur 18 tahun ke atas untuk bertanding pilihan raya.Usul tersebut diluluskan dengan 211 undi di Dewan Rakyat.


Guna laluan alternatif elak kesesakan Jambatan Pulau Pinang, kata PLUS

Pihak pengurusan Jambatan Pulau Pinang, PLUS Malaysia Berhad (PLUS) memberi saranan agar pengguna menggunakan Jambatan Sultan Abdul Halim Muadzam Shah sebagai laluan alternatif bagi mengelakkan kesesakan di Jambatan Pulau Pinang akibat penutupan lorong disebabkan kebakaran kabel Tenaga Nasional Berhad (TNB) yang berlaku pada pada kilometer 3.2 jambatan pada pukul 7.30 malam semalam.Katanya, tiada kemalangan jiwa dilaporkan sewaktu kejadian tersebut berlaku dan PLUS bersama TNB dan Jabatan Bomba & Penyelamat (JBPM)  termasuk polis akan melakukan siasatan.“Lorong kanan di kedua-dua arah lokasi kebakaran tersebut kini ditutup selama beberapa hari untuk membolehkan siasatan lanjut dilakukan,” katanya dalam satu kenyataan.“PLUS menjamin keseluruhan struktur jambatan masih kukuh dan selamat digunakan oleh ramai ekoran kejadian kebakaran yang berlaku semalam.”Dilaporkan selepas kebakaran yang berlaku semalam, kejadian sama berulang lagi apabila JBPM Pulau Pinang menerima panggilan kecemasan pada pukul 9.17 pagi tadi.Pasukan anggota dari Balai Bomba & Penyelamat (BBP) Perai, Bandar Perda dengan bantuan BBP Paya Terubong ke lokasi bagi memadam kebakaran manakala tiada kemalangan atau kecederaan dilaporkan.Dalam pada itu PLUS akan mengemaskini keadaan trafik dari semasa ke semasa menerusi laman media sosial rasmi mereka selain menyarankan pengguna memuat turun aplikasi PLUS bagi maklumat lanjut.Kejadian kebakaran kabel elektrik itu bukan pertama kali berlaku kerana pada September 2010, insiden sama terjadi apabila tiga kabel kuasa tinggi terbakar di Jambatan Pulau Pinang sehingga mengakibatkan gangguan elektrik di kawasan pulau terutamanya di Bayan Lepas.


Biden beri amaran ‘bencana untuk Rusia’ jika serang Ukraine

Presiden Amerika Syarikat (AS) Joe Biden berkata beliau menjangka Rusia akan menyerang Ukraine sekali gus memberi amaran bahawa negara itu akan menerima akibat buruk dari segi ketenteraan dan ekonomi jika bertindak demikian.Biden berkata beliau tidak yakin Presiden Vladimir Putin mahukan peperangan, namun berkata pemimpin Rusia itu telah mewujudkan situasi yang terbukti amat sukar untuk diredakan dan keadaan akan menjadi lebih sukar untuk dikawal di rantau itu.“Tekaan saya dia akan teruskan niatnya. Dia perlu lakukan sesuatu,” kata Biden semasa sidang media sempena setahun memegang jawatan presiden. Beliau meramalkan “pencerobohan kecil” akan dilakukan Rusia untuk menguji AS.Rusia dilaporkan menggerakkan lebih dari 100,000 tentera dan jentera perang di sempadan Ukraine, Moscow juga turut menghantar isyarat ke negara-negara Barat mengenai ancamannya terhadap Kyiv.Biden juga memberi amaran kepada Moscow berhubung pencerobohan penuh, dengan berkata: “Sekutu dan rakan kami sedia mengakibatkan kesan yang ‘mahal lagi ketara’ terhadap Russia serta ekonominya.”“Jika mereka benar-benar lakukan apa yang mereka mahu dengan kekuatan yang mereka kumpulkan di sempadan, ia lakukan, ia akan menjadi bencana bagi Rusia,” kata Biden kepada pemberita.“Jika Ukraine diserang dan ramai kehilangan nyawa, akibat bagi Rusia… ia akan menjadi berat.”Bagaimanapun, pemimpin AS itu telah mencetuskan kontroversi ketika mencadangkan “ada sesuatu yang tidak betul daripada pencerobohan itu” dan ia akan mendapat reaksi Pertubuhan Perjanjian Atlantik Utara (Nato).Biden juga berkata beliau yakin Putin juga tidak mahukan peperangan berlaku kerana sekatan ekonomi yang serius dan kehilangan sumber pendapatan daripada jualan bahan api akan dihadapi Rusia .“Sekatan akan menyukarkan bank Rusia untuk berurusan menggunakan dolar AS, mata wang utama dunia.“Jadi, ini bukan sesuatu yang mudah bagi Rusia tetapi Putin masih mahu menguji kecekalan AS dan sekutu Nato di Eropah, dengan matlamat melemahkan pakatan ini,” katanya.Tambah beliau, AS kini menyelaras kesepakatan Nato bagi menghadapi ancaman Rusia dan Putin juga menyedari hanya ada dua pilihan sama ada tindakan ketenteraan atau diplomasi.“Beliau perlu memikirkan kesan terhadap Rusia sebelum bertindak.”


Jumlah trafik penumpang udara dijangka cecah 49 juta akhir tahun ini

Malaysia dijangka mencatatkan jumlah trafik penumpang udara antara 32.6 juta dan 49 juta penumpang menjelang hujung tahun ini berikutan pertumbuhan positif ditunjukkan dalam tempoh lima bulan pertama tahun ini, kata Menteri Pengangkutan Wee Ka Siong.
Beliau berkata statistik Suruhanjaya Penerbangan Malaysia (Mavcom) menunjukkan jumlah trafik penumpang udara negara meningkat 574.6% dalam tempoh lima bulan pertama tahun ini berbanding tempoh sama pada tahun lepas, iaitu mencapai kira-kira 16.3 juta penumpang.
Berucap pada majlis pelancaran Program Keselamatan Penerbangan Kebangsaan (SSP) hari ini, Wee berkata jumlah pergerakan pesawat bagi enam bulan pertama tahun ini adalah 288,076 pergerakan.
Menurutnya bagi jumlah trafik kargo udara untuk tahun ini pula, dijangka berkembang antara 3.9% dan 6.7% berbanding 2021, iaitu antara 21.5 bilion hingga 22 bilion tan kargo setiap kilometer (FTK).
Memetik data Persatuan Pengangkutan Udara Antarabangsa (IATA), beliau berkata jumlah penumpang udara akan pulih sepenuhnya paling awal menjelang 2024 bergantung kepada situasi semasa di rantau ini.
Katanya berdasarkan perkembangan positif itu, Kementerian Pengangkutan optimis untuk membangunkan sektor penerbangan bagi memulihkan industri pelancongan negara.
"Pengangkutan udara yang efisien, menepati waktu, selamat dan boleh dipercayai akan menjadi faktor utama pemacuan ekonomi dan sosial Malaysia," katanya.


Lokman Adam gagal dalam rayuan ketepikan prosiding komital

Bekas Anggota Majlis Tertinggi Umno Lokman Noor Adam gagal dalam usaha terakhirnya untuk mengetepikan kebenaran diperoleh peguam negara bagi memulakan prosiding komital terhadapnya.Ini berikutan rayuannya ditolak Mahkamah Persekutuan hari ini.Peguam negara mendapat kebenaran memulakan prosiding komital terhadap Lokman atas dakwaan mengugut seorang saksi dalam perbicaraan kes berkaitan 1Malaysia Development Berhad (1MDB) yang melibatkan bekas perdana menteri Najib Razak.Panel lima hakim diketuai Ketua Hakim Negara Tengku Maimun Tuan Mat yang menolak rayuan Lokman, memutuskan bahawa notis tunjuk sebab telah dikeluarkan kepada Lokman dan mahkamah mendapati responden (pendakwa raya) mematuhi Perintah 52 Peraturan 2B Kaedah-Kaedah Mahkamah 2012.Beliau berkata notis tunjuk sebab tidak perlu dikeluarkan oleh mahkamah tetapi oleh mana-mana pihak yang memohon mahkamah untuk proses penghinaan.Kenyataan dan afidavit sokongan oleh responden mencukupi untuk memaklumkan Lokman mengenai dakwaan penghinaan yang perlu dijawab, katanya.“Melihat kenyataan dan afidavit sokongan secara keseluruhan, kami tidak mendapati bahawa ada prasangka terhadap perayu (Lokman),” kata Tengku Maimun.Tengku Maimun yang bersidang bersama Hakim Mahkamah Persekutuan Vernon Ong Lam Kiat, Abdul Rahman Sebli, Zaleha Yusof dan Hasnah Mohammed Hashim mendengar rayuan Lokman melalui aplikasi Zoom.Berikutan keputusan hari ini, Lokman perlu menjawab pertuduhan menghina mahkamah di Mahkamah Tinggi.Kesnya ditetapkan untuk sebutan di hadapan Hakim Collin Lawrence Sequerah pada 27 Januari ini.Bekas peguam negara Tommy Thomas memperoleh kebenaran Mahkamah Tinggi pada 2019 untuk memulakan prosiding komital terhadap Lokman bagi perbuatan menghina mahkamah yang dilakukan dua kali pada 25 September tahun yang sama.Thomas memulakan prosiding komital terhadap Lokman dengan memohon supaya responden dipenjara atau didenda atas perbuatannya.Prosiding komital terhadap Lokman itu atas dakwaan beliau mengugut saksi kes berkaitan 1MDB, iaitu bekas pegawai khas Najib, Amhari Efendi Nazaruddin.Menurut Thomas, pada 25 September 2019, Lokman dalam temu bual video telah mengeluarkan perkataan berbaur ancaman atau membawa maksud untuk mengugut Amhari Efendi kerana memberi keterangan dalam perbicaraan kes Najib di Mahkamah Tinggi.Beliau berkata pada hari yang sama, Lokman telah membuat laporan polis terhadap Amhari Efendi, yang merupakan saksi kelapan pihak pendakwaan, berhubung keterangan yang diberikannya pada perbicaraan kes Najib.Menurut Thomas, objektif atau tujuan tindakan responden adalah untuk mengganggu dan mengugut Amhari Efendi, saksi-saksi lain dan mana-mana saksi berpotensi yang mungkin tampil untuk memberi keterangan terhadap Najib pada perbicaraan itu.Pada 14 Januari 2020, Mahkamah Tinggi menolak permohonan Lokman untuk mengetepikan perintah ex-parte peguam negara untuk kebenaran bagi memulakan prosiding berkenaan.Lokman juga gagal dalam rayuan di Mahkamah Rayuan yang menolaknya pada Mei tahun lepas.Dalam prosiding hari ini, peguam Muhammad Shafee Abdullah yang mewakili Lokman berhujah bahawa terdapat kekurangan dalam notis tunjuk sebab yang dikeluarkan terhadap anak guamnya.Timbalan Pendakwa Raya Kanan Gopal Sri Ram pula berhujah bahawa tuduhan yang dihadapi Lokman adalah menggangu saksi dan campur tangan pentadbiran keadilan yang merupakan penghinaan serius terhadap mahkamah.


Polis, kerajaan diselar selepas tahan remaja maki soalan sejarah SPM

Kumpulan peguam hak asasi manusia mengecam penahanan dua pelajar berikutan rakaman video yang menunjukkan mereka mengkritik kertas Sejarah peperiksaan Sijil Pelajaran Malaysia (SPM) baru-baru ini.
Lawyers for Liberty (LFL) berkata cara kedua-dua mereka ditahan mengejutkan, menuntut penjelasan Menteri Dalam Negeri Saifuddin Nasution, Menteri Komunikasi dan Digital Fahmi Fadzil dan Menteri Pendidikan Fadhlina Sidek.
"Kami sangat bimbang tindakan polis dalam kes ini akan membawa kerisauan kepada para ibu bapa di seluruh negara jika tidak ditegur dan ditangani," kata LFL dalam satu kenyataan.
Ia meluahkan rasa terkejut apabila kedua-dua remaja lelaki itu diserbu polis di rumah mereka selain dipaksa menjalani ujian dadah.
"Ini mungkin menyebabkan trauma yang melampau kepada mereka dan keluarga mereka. Semua ini kerana video yang memaparkan mereka meluahkan kekecewaan pada kertas Sejarah SPM mereka."
Penahanan mereka dibuat ketika kritikan semakin meningkat terhadap pihak berkuasa yang mengekang kebebasan bersuara di platform media sosial termasuk TikTok, di mana beberapa individu ditangkap berhubung komen-komen yang menyerang kerajaan.
Melalui video yang tular baru-baru ini, dua pelajar lelaki itu dilihat memaki sambil mengejek soalan-soalan mengenai sejarah Singapura dalam kertas peperiksaan SPM itu, berkata ianya tidak relevan untuk rakyat Malaysia.
Mereka berdua bagaimanapun sudah membuat permohonan maaf atas kelakuan mereka.
Semalam, polis Hulu Selangor berkata pihaknya sudah menahan mereka berdasarkan laporan yang dibuat oleh guru, dan siasatan dilancarkan di bawah Seksyen 233 Akta Suruhanjaya Komunikasi dan Multimedia Malaysia, serta di bawah Akta Kesalahan Kecil yang berkait "kelakuan menghina."
LFL berkata pihak sekolah dan ibu bapa yang perlu tangani perkara itu, dan bukannya menjadi kes polis.
“Walaupun ada komen yang tidak menyenangkan dikeluarkan, pasukan polis tidak wajar campur tangan.
"Mereka hanyalah remaja yang bersikap kebudak-budakan malah sudah meminta maaf atas video yang mereka buat, namun sebaliknya mereka dilayan seperti penjenayah."
LFL berkata penggunaan seksyen 233 dalam kes penahanan dua remaja lelaki itu bertentangan dengan janji reformasi Pakatan Harapan (PH).
"Anggota kerajaan sepatutnya sedar betapa luasnya seksyen 233 dalam menjenayahkan ucapan dalam talian, yang pernah terjadi ketika mereka berada dalam Pembangkang. Hakikat bahawa PH kini menggunakan senjata yang sebelum ini mereka bantah sekeras-kerasnya, menyerupai karya Animal Farm oleh George Orwell," katanya, merujuk kepada satira politik 1945.
LFL, pada masa sama, turut mengingatkan pihak berkuasa tentang jaminan kebebasan bersuara seperti diperuntukkan oleh Perlembagaan Persekutuan.
"Walaupun kebebasan bersuara tidak terbelenggu, hak bukanlah sesuatu yang boleh dihadkan dengan mudah. Kritikan terhadap kerajaan tidak boleh dijenayahkan, dan lebih-lebih lagi perangai kebudak-budakan remaja itu.
“Adakah kita harus menahan setiap remaja untuk ditangkap dan didakwa kerana memaki hamun dalam talian? Adakah ini jalan yang kita akan lalui?"
PH berjanji untuk menegakkan kebebasan media dan kebebasan bersuara dalam manifestonya pada Pilihan Raya Umum ke-15.
PH juga berikrar untuk memansuhkan akta yang dilihat sebagai menindas dengan menyemak dan memansuhkan peruntukan yang boleh digunakan untuk menyekat kebebasan bersuara, termasuk Akta Hasutan, Akta Komunikasi dan Multimedia, dan Akta Mesin Cetak dan Penerbitan.


Pengerusi, bekas pengerusi Bersih 2.0 sambut baik cadangan reformasi pilihan raya ERC

Bersih 2.0 menyambut baik cadangan yang dikemukakan Jawatankuasa Khas Pembaikan Sistem dan Undang-undang Pilihan Raya (ERC) kepada Putrajaya untuk melaksanakan reformasi terhadap perjalanan pilihan raya di Malaysia.Pengerusi Bersih 2.0, Thomas Fann berkata langkah pertama yang perlu dilakukan adalah dengan menerbitkan kesemua 49 syor yang dikemukakan ERC kepada Putrajaya pada Ogos lalu.“Ia akan membolehkan perdebatan umum dan pada masa yang sama mengumpul lebih banyak maklum balas daripada pelbagai pihak,” katanya kepada MalaysiaNow.“Ia juga secara tidak langsung akan menyampaikan mesej kepada pengundi bahawa kerajaan Perikatan Nasional (PN) sangat komited untuk melakukan perubahan yang akan memberi kelebihan kepada semua pengundi dalam pertandingan yang adil.”“Anggota SPR boleh dihadkan mengikut tempoh mandat Dewan Rakyat iaitu lima tahun,” kata bekas pengerusi Bersih 2.0 itu kepada MalaysiaNow.“Satu lagi saranan yang dilihat akan menjadikan badan yang menguruskan pilihan raya lebih berdikari, bertangungjawab dalam menjalankan tugas mereka.“Ia juga akan memastikan masyarakat lebih yakin dengan keputusan pilihan raya,” katanya.Sementara Ahli Parlimen Petaling Jaya Maria Chin Abdullah berkata cadangan pelantikan anggota SPR melalui Jawatankuasa Pilihan Parlimen adalah sesuatu yang mampu mengukuhkan kepercayaan terhadap badan pengendali pilihan raya itu.Maria Chin Abdullah.“Kriteria dan kelayakan perlu ditetapkan. Tetapi perlu ada had untuk tempoh perkhidmatan setiap anggota. Dalam keadaan sekarang, anggota SPR hanya tamat perkhidmatan apabila mencapai usia 65 tahun.“Anggota SPR boleh dihadkan mengikut tempoh mandat Dewan Rakyat iaitu lima tahun,” kata bekas pengerusi Bersih 2.0 itu kepada MalaysiaNow.Bagaimanapun Maria mencadangkan agar daftar pemilih dibersihkan dalam tempoh tiga bulan sebelum pilihan raya umum diadakan.“Perkara ini sudah lama menimbulkan masalah dan sehingga kini senarai pengundi masih lagi berterabur sana sini.”Maria berkata cadangan ERC agar kod etika untuk setiap calon dan parti politik yang bertanding bersesuaian seperti yang dilaksanakan di negara demokrasi maju seperti India.“Akta Kesalahan Pemilihan Amalan Rasuah Bahagian 3 S7-10 perlu diperkukuhkan. Undang-undang Pembiayaan Politik perlu dibuat supaya pembelian, perlakuan, rasuah dan lain-lain dihentikan dan dianggap sebagai satu tindakan jenayah.”Dalam laporan yang dikemukakan kepada Putrajaya, ERC turut mencadangkan agar “teka-teki” tarikh pilihan raya dihentikan, pendaftaran pengundi secara automatik, setiap calon hanya bertanding satu kerusi dan meningkatkan penyertaan wanita melalui penetapan dasar 30% calon wanita dalam senarai calon pilihan raya parti-parti politik.